Ақийда дарслари (11-дарс) | Azon.uz - Ахборот-таҳлилий портал\nАқийда дарслари (11-дарс)\n574 21:00 26.02.2019\nМотуридия мазҳабида ақл\n«Бунда, албатта, ақл ишлатувчи қавмлар учун оят-белгилар бордир», «Ақлни ишлатмайсизми?» ва ҳоказо ("Раъд" сураси, 4-оят, "Бақара" сураси, 76-оят).\n«Аллоҳнинг ҳузурида энг ёмон жонзотлар кар, соқов, ақлни ишлатмайдиганлардир» ("Анфол" сураси, 22-оят).\n«Ёки сен уларнинг кўплари тинглай оладилар ё англай оладилар, деб ҳисоблайсанми? Аслида уларнинг ҳайвонлардан фарқи йўқ. Балки яна ҳам йўлдан озганроқдирлар» ("Фурқон" сураси, 34-оят).\n«Ва улар: «Агар эътибор қулоғи билан эшитганимизда ёки ақлни ишлатганимизда эди, дўзахийлар орасида бўлмаган бўлар эдик», дерлар» ("Мулк" сураси, 10-оят).


Исроил Мадримовнинг навбатдаги жанги Ўзбекистонда бўлиб ўтади (видео)\n7 ноябрь, 2021, 23:30\nУ элиминатор жангида рингга кўтарилади.\nПрофессионал бокснинг супер ярим ўрта вазн тоифасида (69,8 кг) ўз фаолиятини давом эттираётган ҳамюртимиз Исроил Мадримов (7-0, 5КО) ўзининг навбатдаги жангини WВА рейтингида биринчи ўринни эгаллаб турган франциялик боксчи Мишель Сорога (35-2-1, 24КО) қарши ўтказади. Ушбу баҳс WВА йўналишида жаҳон чемпионлик камари учун мажбурий даъвогар ким бўлишини белгилаб беради. Жанг ғолиби WВА Super чемпионлик камари учун рингга кўтарилиш ҳуқуқига эга бўлади.\nMatchroom промоутерлик компанияси раҳбари Эдди Хирн DAZN Boxing шоусига берган интервьюда Мадримов ва Соро ўртасидаги жанг декабрь ойида Ўзбекистонда бўлишини ва тез орада расман эълон қилинишини айтиб ўтди.\nДекабрь ойида профессионал бокс оламидаги супер жанглар билан танишинг!\nИсроил Мадримов Тошкентда бўлиб ўтадиган жанги олдидан антидопинг тестини топширди\nВидео Исроил Мадримов Америка Қўшма Штатларига жўнаб кетди (видео)


Жанубий Кореяда парламент сайловлари бўлиб ўтмоқда\n13:40 / 13.04.2016\nЖанубий Корея республикаси фуқаролари мамлакатнинг бир палатали парламенти-Миллий Мажлиснинг янги таркибини сайламоқда. Овоз бериш жараёни, икки Корея ўртасида 1950-1953 йиллардаги урушдан кейинги энг кескин вазиятда бўлиб ўтмоқда.\nЖанубий Корея қонун чиқарувчи органида 300 депутатлик ўрни бўлиб, шулардан 253 тасига бир мандатли округлардан депутатлар сайланса, қолган 47тасини пропорциональ тизимда сайланган депутат эгаллайди.\nРёнхап агентлигининг маълумотларига кўра, ҳукмрон партия "Сэнуридан" Миллий мажлисда 150 дан 175тагача ўринни банд этиши мумкин.\nМухолифатдаги Демократик (Томинжудан)партияси эса, энг кўрсаткични қайд этган ҳолда 100 нафар депутатлик курсисини эгаллаши мумкин. Жанубий Корея халқ партияси, парламентнинг 32 тагача ўрнини банд этиши эҳтимол.\nЭкспертларнинг фикрича, парламент сайловлари натижалари, Жанубий Корея президент сайловлари арафасида сайловчиларнинг кайфиятини кўрсатади. Келаси йил охирида, мамлакатда президентлик сайловлари бўлиб ўтади.\nАмалдаги президент Пак Кин Хенинг президентлик муддати 2018 йил бошида поёнига етади, ва қонунга кўра, у қайта сайлана олмайди.\nЖанубий Корея матбуотининг ёзишича, 13 минг 837 та сайлов участкаларидаги хавфсизликни 84 минг 995 нафар полициячилар таъминлайди. Мамлакат бўйлаб жами 253та овозларни санаш пунктлари бўлиб, уларнинг ҳар бирида 60 нафар ҳуқуқ тартибот идораси ходими хавфсизликни таъминлайди.


АҚШда хурракка қарши дори ишлаб чиқилди - Zamin.uz\nАмерикалик олимлар хурракка қарши янги дори ишлаб чиқишди. Дори хурракка сабаб бўлувчи омил – уйқуда нафас олиш тўхташиши симптомларини енгиллаштиради.\nУйқуда нафас олиш тўхташи кучли хуррак отиш ва узуқ-узуқ нафас олишни келтириб чиқаради. Касалликнинг оғир шаклларида уйқу ҳар 2 дақиқада бузилиши мумкин. Ушбу касаллик 40 ёшдан катта эркакларда учрайди.\nОдатда, ушбу касалликдан даволаниш турмуш тарзини ўзгартиришни ўз ичига олади. Бу вазн ташлаш, спиртли ичимликлар ичишни камайтириш, ёнбош билан ухлаш ва нафас йўлларида доимий ижобий босимни ҳосил қилувчи қурилмани қўллашни назарда тутади. Бироқ олимларнинг таъкидлашича, 30 фоиздан кўпроқ одамлар бу тавсияларга амал қилмайди.\nЯнги дорининг кечқурун бир донадан қабул қилиниши уйқуда нафас олиш тўхташи симптомларини 74 фоизга енгиллаштиради. Шартли равишда AD109 деб номланган ушбу дори таблеткаси бошқа бир жуфт дорини ўз ичига олади: атомоксетин ва оксибутинин. Олимларнинг таъкидлашича, бу дорилар касалликни даволашда ёрдам беради.\n2018 йилда Бостон ва АҚШнинг бошқа шаҳарларидаги шифохоналарда ўтказилган тадқиқот давомида хуррак отишдан азият чекувчи 20 киши атомоксетин ва оксибутининни бир вақтда қабул қилганидан бир кун кейиноқ дорилар кучли самара бергани аниқланган. Олимларнинг таъкидлашича, бунинг натижасида баъзи беморларда нафас олиш бузилиши бир соатда 30тадан 7тагача камайган.\nЭндиликда АҚШнинг Apnimed фирмаси бу икки дорини бир капсулага бирлаштириб, унинг клиник синовларини бошламоқда. “Замин” янгиликларини “Одноклассники”да кузатиб боринг\n3-08-2020, 06:00, Дунё\n4-07-2020, 00:13, Дунё\nШунинг учун бўғилади. Олимлар COVID-19 нинг янги асоратини аниқлашди\n23-04-2020, 17:43, Дунё\nAмерикалик олимлар коронавирус ҳақидаги афсонани рад этди\n31-03-2020, 16:05, Дунё


Пойдевор | Dunyo News | Дунё янгиликлари. Ўзбекистон ва дунёдаги барча янгиликлар. Сўнги хабарлар. Сўнги янгиликлар\n23:25 / 13 Oct\n1989 йилнинг 21 октябрида Ўзбекистонда мамлакат мустақиллиги рамзларидан бири — ўзбек тилига давлат тили мақоми берилган эди. 2020 йилдан бошлаб бу сана Ўзбек тили байрами сифатида нишонланмоқда. «Дарё» ушбу сана муносабати билан октябрни «Ўзбек тили ойлиги» деб эълон қилади ва ой давомида ҳар куни тил масаласида турли йилларда қилинган ва ҳамон ўз долзарблигини йўқотмаган чиқишлар, нутқлар, мақолаларни қайта чоп этади.\n«Ўзбекистон адабиёти ва санъати» газетасининг 1989 йил 10 март сонида ёзувчи Тоҳир Маликнинг газета мухбири саволларига жавоби чоп этилади. «Кўпмиллатли давлатимизда миллий тилларнинг ўрни ва аҳамияти сизнингча қандай бўлиши керак? Миллий маданиятларнинг бойиш йўллари ҳақида сизнинг тасаввурингиз?» каби сўроқларга марҳум адиб қуйидаги фикрларини келтиради.\n... Ўз она тилини ҳурмат қилмайдиган одам ўзга тилни ҳам ҳурмат қила олмайди. Ҳозир давлат тили ҳақида кўп гапириляпти, баҳслар кўп бўляпти. Икки тиллилик тарафдорлари республиканинг кўпмиллатли эканини рўкач қиляптилар. Хўш, Грузияда фақат грузинлар, Эстонияда фақат эстонлар яшайдими? У ёқларда давлат тили бошқа миллатларни, бошқа тилларни камситаётгани йўқ, шекилли. Рус тили буткул инкор этилмаяпти-ку! Рус тили ҳеч қачон инкор этилмайди ҳам. Бу тил миллатлараро муҳим восита тили бўлиб қолаверади.\nИккитиллилик тарафдорларининг аксари ўз она тилларини мукаммал билмайдиган одамлар. Давлат тили ўзбек тили бўлган тақдирда маърузаларида, ёзмаларида ноқобил эканликлари фош бўлиб қолади. Ўзбек тилини ўзлаштиришда анча жон куйдиришга тўғри келади. «Мажлисда рус ўртоқлар ҳам бор, шунинг учун русча гапираман», деган баҳоналари ўтмайди. Уларнинг ҳаракатларини шундай асослаш мумкин.\nҲозир ўз она тилини яхши билмаганлари учун рус тилида ижод қилувчи ёзувчилар бор. Уларни кўрганимда улуғ рус адиблари эсга тушади. Улар фаранги тилини яхши билишган. Лекин асарларини ўз она тилларида ёзганлар. Ҳатто фаранги тилида гапирувчиларни асарларида ҳажв қилганлар. Она тилининг софлиги учун курашганлар. Рус тилининг мўъжизаларига амал қилиб фақат руслар ёза олишлари мумкин. Бошқа халқ вакилининг рус тилида ёзадиган асари тилида шира, жозиба бўлмайди. Бадиий ижоднинг энг муҳим қирраси ўтмаслашади. Аввал ўз она тилида ёзиб, сўнг рус тилига ўзи таржима қилса бу бошқа масала. Бундайларни фақат шарафлаш керак.\nГарчи конституциямизда сўз бўлмаса-да, бизда ҳозир икки тиллилик мавжуд. Шаҳарларда барча ишлар рус тилида, қишлоқларда айрим ишлар, мажлислар ўзбек тилида олиб борилади. Икки тиллилик қонун тусига кирса, ҳеч нима ўзгармайди. Адолат юзасидан, ленинча миллий сиёсат нуқтаи назаридан қаралганда ҳар бир халқнинг давлат тили ўз она тили бўлиши керак.\nТил масаласининг одилона ҳал этилиши жойларда миллий муносабатларни яхшилашга олиб келади. Аниқ эслайман: 60 йилларга қадар Тошкентда яшовчи русларнинг (украин, белорусларнинг) аксари ўзбек тилини, урф-одатларини яхши билишган. Маҳаллий аҳолининг урф-одатини, тилини билиш — ўзаро ҳурматнинг асосларидан бири. Республикамизда яшаётган рус, украин, яҳудий…ларнинг барчалари бир хилда эмас. Инқилобга қадар қўйинг-чи, Улуғ Ватан урушига қадар кўчиб келган биродарларимизнинг миллий тилга, тарихга, урф-одатга муносабатлари бошқа, улар ўзбеклар, тожиклар… билан оға-ини тутишиб кетишган. 60 йилларга қадар келганларида бу фазилат сустроқ. 66 йилдан кейин келганларда эса бу фазилат янада кам сезилади. Тушунмовчиликлар, норозиликлар, тўқнашувлар шундан келиб чиқади. «Биз сизларга шим кийишни ўргатдик» қабилидаги аҳмоқона гаплар айнан 60 йилларнинг иккинчи ярмида пайдо бўлди.\nБошқа халқларнинг ўзбек тилини ўрганиш масаласи аввал ҳам бир кўтарилгани ёдимда. Бу масала энди яна кун тартибига қўйилиши керак. Ўзбек мактабларида рус тили қай тарзда ўтилса, рус мактабларида ўзбек тили шундай ўтилиши керак. Рус мактабларида Ўзбекистон тарихи атрофлича ўргатилиши керак.\nБу масалаларнинг ҳал этилиши ҳукумат қабул қиладиган қарорларга боғлиқ. Мен халқ хоҳишининг инобатга олинишига ишонгим келади. Аммо қарор қабул қилинишини кутиб ўтирмай бошлайдиган ишларимиз ҳам бор. Яъни бошқа халқларга ўзбек тилини ўргатишдан аввал она тилимизни ўзимиз дурустроқ ўзлаштириб олишимиз зарур. Ўз тилимизда сўзлар, иборалар турган пайтда ўзга тиллардан ўтган сўзларни ишлатишга ўрганиб кетдик. Радио, телевидениеда, матбуотда, шунчаки суҳбат қурганимизда ҳам кулгили, ҳам ғашни келтирадиган жумлаларни эшитамиз: «Мен савсем ишонмадим», «Вабше қарамади», каби жумлалар тузиш эътиборсизлик оқибатими ё калтабинликми, билмадим. «Мавзу» ўрнига «тема», «режа» ўрнига «план», «ҳакам анжумани» ўрнига «жюри», «қурилма» ўрнига «установка», «тўсин» ўрнига «балка», «шиша» ўрнига «бутилка»… деб ишлатишимиз-чи? Биз неча юз йиллардан бери деҳқончилик, чорвадорлик қиламиз. Лекин нима учундир бу соҳадаги иборалар ҳам ўзбекча эмас. «Култивация», «барона», «корчовка», «чеканка», «обрезка»… Бу иборалар вақтида кимнингдир эътиборсизлиги ёки саводсизлиги туфайли тилимизга аралашиб қолганича ҳануз истеъмолда юрибди.\nБиздаги катта-кичик раҳбарлар юқорига кўз тикиб яшашга ўрганиб қолишган эди. Афсуски, бу ҳол ҳозир ҳам давом этяпти. Тошкент кино томошахоналарида ўзбекча эълонлар йўқлиги масаласи кун тартибига қўйилгач, шаҳар ижроқўми қарор қабул қилди. Шундан кейингина ўзбекча эълонлар пайдо бўлди. Хўш, шу томошахоналар раҳбарлари қарорни кутмай, ўзбекча эълонлар ҳам ёздирсалар бўлмасмиди? Бунинг учун қарор эмас, озгина дид, фаросат бўлиши лозим. Эълонларнинг ўзбекча ёзилиши муносабати билан савод масаласи яна қалқиб юзага чиқади. Саводсиз эълонларимиз жуда кўп. Томошахонадагилар ҳам майли, газеталардаги эълонларни ўқиб дод деб юборай дейсан. Шунақа саводсиз эълонни ўзбекча бергандан кўра русча бўлаверсин дегинг келади. Томошахоналарнинг бошлиқлари адабиётчи эмас, чиндан ҳам саводдан наридир. Газеталар-чи? Радио-телевидение-чи? У ерларда тил-адабиётдан сабоқ олган одамлар ўтиради-ку? Бир учрашувда устоз Абдулла Қаҳҳор радио тилини танқид қилиб «кўча ҳаракати қоидаси бузилса ГАИ ходими тўхтатиб жазолайди. Тил қоидасини бузганлар нима учун жазоланмайди», деган эканлар. 20—30 йилларда саводсизликни тугатиш ҳаракати бўлган эди. Ҳозир саводсизликка қарши кураш лозим бўлиб қолди. Буни ҳукумат қарори билан эмас, биз, ўзимиз амалга оширишимиз шарт.\nАйрим маданият арбобларининг тилга муносабатлари ҳам мени ташвишлантиради. Мен маданият министрлигида ишлаганимда бир нарсадан ажабланган эдим: ўзбек маданияти тараққиётини белгиловчи юқори идорада ўзбек тилидаги хатни кўчирувчи ёзув машинкаси йўқ! Ҳатто бу идорага мурожаат қилувчи чўпонга ёки деҳқонга ўзбек тилида саводли жавоб ёза оладиган одам йўқ. Ҳолбуки, бу юқори идора ходимларининг аксарияти ўзбеклар.\nТеатрларга машқ пайтида кириб қолсангиз, бошингизни қайси деворга уриб ёришни билмайсиз. Ўзбек театрида ўзбекча асар саҳналаштириляпти. Бирдан режиссёрнинг овози янграйди, «Стоп, стоп! Что за ерунда! Он говорит «севаман», понимаеш Гулечка, «се-ва-ман!» значит любит. А, сенда не то. Давай, бошидан, начали». Ўзбек актёрига ўзбекча сўз шу зайлда тушунтирилади. Агар эътибор берган бўлсангиз, саҳнадаги актёрнинг гап оҳанги ўзбекча эмас, сўзлар бураб-бураб талаффуз қилинади. Баъзан саҳнада ўзбеклар эмас, ўзбекчани энди ўрганган инглизлар гапираётганга ўхшайди.\nХўш, айтинг-чи, энди буларга ҳам «машқлар ўзбек тилида бўлсин» деган махсус қарор керакми? Махсус қарор уларга эмас, Театр ва рассомлик, Маданият институтларига, консерваторияга… керак. Ўзбек маданиятининг бўлажак арбоблари талабалик йилларида ўз тилларини мукаммал ўрганишлари шарт. Бунинг учун мазкур билим даргоҳларида ўзбек тили ва адабиёти дарслари ўтилиши зарур. Бу ҳақда узоқ вақтдан бери (ҳатто турғунлик йиллари) гапириляпти, аммо қулоқ соладиган азамат топилмай турибди. Менингча, толиби илмлар ҳам ташаббус кўрсатишлари, олий идораларга мурожаат қилишлари керак.\nМиллий тилга эътибор, миллий тилни бойитиш — миллий маданиятнинг қай даражада бойишини белгилайдиган муҳим омил. Ҳар бир халқ маданиятини асосан ўз тилида яратган асарлар билан ривожлантиради. Айни пайтда, бошқа халқ вакиллари яратган бебаҳо асарлардан ҳам баҳраманд бўлади.\n...Биз қардошларни рус тили орқалигина биламиз. Имоним комилки, уларнинг барча яхши асарлари ҳам рус тилига таржима қилинавермайди. Шу пайтгача ҳаракатчан, Москвада қалин ошналари бор ёзувчиларнинг бўш асарлари кўп чиқди. Биз ўша бўш асарларга қараб, ўша халқ адабиётига баҳо бердик. Айни чоқда улар ҳам бизнинг адабиётимизга шундай баҳо беришди. Нохуш ҳолми? Албатта. Биз бир-биримизнинг тилларимизни билмаймиз. Америкадан келиб ўзбек тилини ўрганиб кетишади. Литвада ўзбек тилидан литва тилига таржима қилишади… биз эса туркий ва форс тилларидан базўр (шунда ҳам барча эмас) таржима қила оламиз. Ўтган йили Украинадан бир йигит ўзбек тилини ўрганиш учун келди. Унга ҳеч ким ёрдам бермади. Ёзувчилар союзи ҳам четда турди. Оқибатда у қайтиб кетди.\nБарча республикаларнинг Ёзувчилар союзи шу масалада бирлашсалар, ёшларни тил ўргатишга сафарбар этсалар, шароит яратиб берсалар, миллий маданиятлар янада бойир эди.\n«Ўзбекистон адабиёти ва санъати» газетаси 1989 йил 10 март\n07:53 | 27 Oct\nИжодий мулоқотлар самара бермай қолмайди\n07:51 | 27 Oct\n07:50 | 27 Oct\nНаманганда Марказий Осиё волейболчилари баҳслашмоқда\n07:34 | 27 Oct\nФото: Олтин тусга кирган Тошкент боғлари


WADA Россияни халқаро мусобақалардан 4 йилга четлаштириш пайида - 26.11.2019, Sputnik Ўзбекистон\nWADA Россияни халқаро мусобақалардан 4 йилга четлаштириш пайида\nРоссия байроғи энди тўрт йил давомида ҳеч бир йирик мусобақаларда кўтарилиши мумкин эмас. Буёғи нима бўлади? 26.11.2019, Sputnik Ўзбекистон\n10:15 26.11.2019 (янгиланди: 10:20 26.11.2019)\n© Sputnik / Илья Питалев / Фотобанкка ўтишЦеремония открытия XV летних Паралимпийских игр 2016 в Рио-де-Жанейро\nРоссия байроғи энди тўрт йил давомида ҳеч бир йирик мусобақаларда кўтарилиши мумкин эмас. Буёғи нима бўлади?\nТОШКЕНТ, 26 ноя - Sputnik. Бутунжаҳон антидопинг агентлиги (WADA) Россияни тўрт йил давомида йирик халқаро мусобақалардан "улоқтириш" пайига тушди.\nАнастасия Свечникова: Россия спортчилари борасида қабул қилинган қарор ноҳақ\n22 Июл 2016, 20:46\n"Россия байроғи ҳар қандай йирик мусобақаларда тўрт йил давомида кўтарилиши мумкин эмас", - дейилади хабарда.\nБундай чоралар РУСАДАнинг допинг-намуналар манипуляциясида гумонланаётгани туфайли қўлланилмоқда. Сал олдин РУСАДАни WADAга мувофиқ келиш мақомидан маҳрум этиш бўйича жараён ишга туширилган, якуний қарор 9 декабр куни қабул қилинади.\nЭндиликда, WADA россиялик спортчиларга халқаро мусобақаларда Россия байроғи остида чиқиш қилишни таъқиқлашни талаб қилмоқда. Турнирларда иштирок этишга фақатгина "тоза", допинг истеъмол қилишда қўлга тушмаган спортчиларгагина рухсат берилади, шу билан бирга, улар нейтрал байроқ остида ва Россия мадҳиясисиз чиқиш қилишлари кўзда тутилган.\nШу билан бирга Россия Федерацияси расмий шахсларига ҳам тўрт йил давомида Олимпия ва Паралимпия ўйинларида иштирок этишни таъқиқлаш тавсияси берилмоқда.\nРоссия ўз ҳудудида халқаро турнирларни ўтказиш ҳуқуқидан ҳам маҳрум этилиши мумкин.\nШунингдек WADA Россия антидопинг агентлигига 2019 йил январ ойидан бошлаб барча ҳаражатларни тўлаш мажбуриятини юкламоқда ва РУСАДАни 100 минг доллар (барча даромаднинг 10% миқдорида)га жаримага тортиш тавсиясини бермоқда.\nЭслатиб ўтамиз, 2020 йилда ёзги Олимпия ўйинлари Токиода, 20022 йилда эса қишки Олимпия ўйинлари Пекинда ўтказилади.


Туризмни тиклаш: 1-босқичда «яшил» ҳудудлараро ички туризмга рухсат берилади – КУН УЗ\nГлавная / Сиёсат / Туризмни тиклаш: 1-босқичда «яшил» ҳудудлараро ички туризмга рухсат берилади\nanvarj63 28.05.2020\tСиёсат Comments Off on Туризмни тиклаш: 1-босқичда «яшил» ҳудудлараро ички туризмга рухсат берилади 2 Показы\nПрезидент Шавкат Мирзиёев 27 май куни туризм ва давлат активларини хусусийлаштириш соҳаларидаги лойиҳалар тақдимоти билан танишди.\nКоронавирус пандемияси туризм соҳасига салбий таъсир кўрсатди, деб ёзади президент матбуот хизмати. Жаҳон туризм ташкилоти маълумотларига кўра, 2020 йил якунлари бўйича халқаро саёҳатлар 89 фоизга, иш ўринлари 74 миллионтага қисқариши, соҳадаги жами йўқотишлар 800 миллиард долларни ташкил этиши кутилмоқда.\nМаълумки, жорий йил 16 мартдан мамлакатимиз ташқи ва ички туристлар учун ёпилган эди. Оқибатда 1,5 мингдан ортиқ туроператор, 1,2 мингта меҳмонхона ўз фаолиятини тўхтатди.\nБу – гидлар, миллий ҳунармандчилик, зиёратгоҳ ва сиҳатгоҳлар, умумий овқатланиш, транспорт ва бошқалар билан қўшиб ҳисоблаганда 250 мингдан ортиқ аҳоли даромадига жиддий таъсир қилди.\nПандемиянинг оқибатларини юмшатиш мақсадида бу соҳага ҳам қатор енгилликлар берилди. Жумладан, 1 750 та субъектга мол-мулк, ер ва ижтимоий солиқлардан 60 миллиард сўмга яқин имтиёз тақдим этилди. Лекин бу имтиёз ва преференциялар вақтинчалик. Доимий барқарор ривожланиш учун эса пандемия шароитида ишлашга ўрганиш зарур.\nШу боис бу борадаги хорижий тажриба ўрганилди. Хусусан, «Uzbekistan. Safe travel guaranteed» («Ўзбекистон. Хавфсиз саёҳат кафолатланган») бренди остида туристлар учун санитария-эпидемиологик хавфсизлик тизими ишлаб чиқилди.\n27 май куни президент Шавкат Мирзиёевга ушбу лойиҳа тақдимот қилинди. Шунингдек, давлат раҳбари мамлакатда ички туризмни тиклаш ва ривожлантириш борасидаги режалар билан танишди.\nПрезидент биринчи босқичда «яшил» ҳудудлар ўртасида ички туризмга рухсат бериш зарурлигини таъкидлади.\nТоғли жойлар ва кўл бўйларида енгил конструкцияли дам олиш масканларини ташкил этиш бўйича кўрсатма берилди.\nҲокимлар билан биргаликда кўчма дам олиш масканлари дислокацияси тасдиқланиб, электрон порталга жойлаштирилади.\n«Туризм фаолиятини қайта тиклаш учун, энг аввало, меҳмонхоналар қандай ишлайди, туристлар аэропортда қандай қабул қилинади, уларнинг мамлакат ичида ҳаракатланиши қандай ташкил этилади, деган саволларга аниқ жавоб бўлиши керак, – деди Шавкат Мирзиёев. – Белгиланадиган меъёрлар содда, лекин касалликнинг олдини олиш учун етарли бўлиши лозим. Мисол учун, битта ҳолат аниқланса, бутун меҳмонхонани карантинга олишга зарурат бўлмайдиган тизим ишлаб чиқиш зарур».\nТуризм йўналишида тадбиркорлар кўрган зарарни яқин 1-2 йил ичида тўлиқ қоплаш қийин. Шу боис Мирзиёев бу соҳага қўшимча имтиёз ва преференциялар бериш лозимлигини таъкидлади.\nХусусан, туристик йиғимлардан озод қилиш бўйича аввал берилган имтиёз йил якунига қадар узайтирилади.\nШунингдек, соҳа корхоналари фойда солиғини ҳисоблашда 2020-2021 йилдаги кўрган зарарларини кейинги йиллар фойдасидан чегириб ташлашга рухсат берилади.\nМеҳмонхоналарга кўрсатган хизматининг 10 фоизи миқдорида субсидия ажратилади.\nБундан ташқари, уларга айланма маблағ учун кредит фоиз тўловларининг 10 фоизигача бўлган қисмига субсидия берилади.\nПред. Тиббиёт ходимларига 20 млрд сўмга яқин рағбатлантириш пули вақтида берилмади\nСледующая Оқсаётган ижтимоий ҳимоя тизими: хато қаерда?\n«Ipak Yo‘li» банкини янги мобил иловаси: Молиянгизни масофадан туриб бошқаринг!\nДунёдаги энг тартибли авиакомпаниялар ва аэропортлар рейтинги тузилди


ОВЕРДАРФТ –пул йўқ пайтда ҳам харид қобилиятини йўқотмаслик имконияти\nС начала работы biznes-daily.uz 6 722 347\nГлавная "МЕНИНГ МУЛКИМ - ЧАСТНАЯ СОБСТВЕННОСТЬ" ОВЕРДАРФТ –пул йўқ пайтда ҳам харид қобилиятини йўқотмаслик имконияти\nДўконга кириб, анча-мунча нарса олиб, кассага келганингизда пластик карточкангиздаги пул етмаслиги маълум бўлди. Аксига олиб чўнтагингизда нақд пул ҳам харидингиз учун тўловни амалга оширишга камлик қилди... Бундай вазиятда одам анча ноқулай аҳволда қолади. Қолаверса, эрта-индин коммунал хизматлар нархи ошадиган бўлиб турса-ю, ҳали маошдан дарак бўлмаса ҳам ортиқча харажат қилиш таҳдиди остида қоласиз. Бировдан қарз олиш малол келади. Яна бир ҳаётий мисол. Сиз мобил алоқа операторининг ойлик тариф хизматидан фойдаланасиз. Ҳар ойнинг бошида белгиланган суммани тўлашингиз керак. Пластигингизда эса пул йўқ. Нақд пулингиз рўзғордан ортмайди. Ой тугаса, телефонингиз ўчади. Сиз эса маошни кутиб, бир неча кун алоқасиз қолиб кетишингиз ҳеч гап эмас.\nМана шу каби кутилмаган вазиятларда овердрафт кредити жонингизга аро кириши мумкин.\nХўш, бу қандай кредит? Уни қандай олиш мумкин? Бунинг учун нималар керак бўлади?\nОвердрафт – пластик карточка сақловчисига, яъни эгасига банк томонидан қисқа муддатга фоиз остида бериладиган маблағдир. Бу атамани инглизчадан “лойиҳадан ташқари” (over – ортиқ, ... дан ташқари, draft – лойиҳа) деб таржима қилиш мумкин. Яъни банк сизга нафақат пластик карточкангиз ҳисобварағидаги пулни ишлатишга рухсат беради, балки бироз қарз ҳам бериб туради. Демак, сизда ҳамёнингизда боридан кўпроқ маблағни ишлата олиш имконияти пайдо бўлади. Бунинг учун доимий кафолатланган даромадга эга бўлиш ва банк билан овердрафт шартномаси имзолашнинг ўзи кифоя қилади.\nДунё банк тизимида хизматнинг бу тури кенг тарқалган. У мижоз учун жуда қулай, ортиқча оворагарчиликларни ҳам талаб этмайди. Бунинг устига, фақат фойдаланилган ортиқча маблағ учунгина фоиз тўлайсиз. Банкнинг ҳам кўнгли жойида бўлади. Чунки яқин кунларда мижознинг ҳисобварағига маблағ келиб тушишига ишончи комил. Бу пул келиб тушиши билан қарзнинг барча суммаси фоизи билан бирга автоматик равишда банк фойдасига ечиб олинади. Овердрафтдан фойдаланмасангиз ҳам чўнтагингизга зарари йўқ. Аксинча, турли вазиятларда дадиллигингизни йўқотмаймиз.\nМамлакатимиз банк хизматлари бозорига кредитлашнинг бу тури кириб келганига ҳали кўп вақт бўлгани йўқ. Яқинда эса Марказий банк жисмоний шахсларга овердрафт кредити бериш тўғрисидаги низомни тасдиқлади. Унда овердрафт кредити бериш шартлари, тартиб-таомиллари ва мезонлари белгилаб берилди. Бу эса юртимизда кредитлашнинг мазкур тури янада кенг тарқалишига имкон яратади.\nНизомга кўра, овердрафт қайтаришлик, тўловлилик, муддатлилик ва таъминланганлик шартлари билан берилади. Овердрафтда мақсадлилик шартлари қўлланилмайди.\nЭнг асосийси, овердрафт кредити беришда ортиқча чоп-чоплар, қоғозбозликлар бўлмайди. Жисмоний шахс (мижоз) томонидан овердрафт олиш учун тижорат банкига овердрафт олишга буюртманома билан бирга паспорт нусхаси, даромадлари тўғрисидаги маълумотлар кўрсатилган ҳужжат (олаётган иш ҳақи, пенсия ва бошқа даромадлари миқдори тўғрисидаги маълумотнома) тақдим этилади, холос.\nМижоз тегишли ҳужжатларни тақдим этганидан сўнг тижорат банклари овердрафт беришни қаноатлантириш ёки рад этиш тўғрисида 3 кундан кечикмаган муддатда қарор қабул қилиши шарт. Овердрафт жисмоний шахснинг (мижознинг) даромадлари тўғрисидаги маълумотлардан келиб чиққан ҳолда ўртача ойлик иш ҳақининг (пенсиянинг) 3 баробаригача бўлган миқдорда 12 ойгача бўлган муддатга қайта тикланадиган (револьвер) шаклда, овердрафт шартномасига илова қилинган жадвалга мувофиқ босқичма-босқич қайтариш шарти билан берилади.\nШу ўринда “ўртача ойлик иш ҳақи” тушунчаси кўпчиликка нотаниш бўлиши мумкин. У қандай ҳисобланади, деган савол келиб чиқиши ҳам табиий. Вазирлар Маҳкамасининг 1997 йил 11 мартдаги қарорига илова сифатида тасдиқланган Ўртача ойлик иш ҳақини ҳисоблаб чиқариш тартибига кўра, ўртача ойлик иш ҳақи кейинги икки календарь ойидаги ўртача ойлик иш ҳақидан (баъзи тоифадаги ишчи-хизматчиларда айрим ҳолларда ҳисоблашларда фарқ бўлиши мумкин) келиб чиқиб белгиланади.\nКредит олаётган одамни ҳар доим унинг фоиз ставкаси қизиқтиради. Овердрафт бўйича йиллик фоиз ставкаси миқдори тижорат банк билан мижоз ўртасида тузилган овердрафт шартномаси асосида белгиланади. Навбатдаги қулайлик жиҳати шуки, бу шартнома фақат унда белгиланган маблағлар фойдаланилган кундан эътиборан кучга кирган ҳисобланади. Яъни сиз шартнома тузиб қўйганингиз билан унда белгиланган суммани ишлатмасангиз, бекордан бекорга фоиз тўлаш мажбуриятидан қутуласиз.\nОвердрафтнинг бошқа кредитлардан фарқи\nЮқорида биз овердрафтнинг бир қанча афзалликлари ҳақида гапириб ўтдик. Унинг бошқа кредитлардан фарқли жиҳатлари анчагина. Кредитнинг турлари кўп: ипотека кредити, истеъмол кредити, автокредит, бошланғич капитални шакллантириш кредити, чорва учун кредитлар ва ҳоказолар. Биринчи асосий жиҳат уларнинг муайян мақсадлар учун ажратилишидир. Яъни сиз бу кредитларни фақат ўша мақсадлар учун ишлата оласиз.\nОвердрафтда эса мақсадлилик шартлари йўқ. Сиз ундан кундалик харажатларингиз учун фойдаланишингиз мумкин. Фақат овердрафт иш ҳақингизнинг миқдори, пластик карточкангиз ҳисобварағига қанча сумма келиб тушиши ва қанчалик тез тушишига боғлиқ. Яъни овердрафт шартномасини тузиб қўйганингиздан кейин кредит сўраб ялиниб юрмайсиз, тўловга қобилиятингизни исботлаш учун қўшимча асосларга ҳожат бўлмайди, мижоздан турли-туман кафолатлар талаб этилмайди. Овердрафт ҳар доим ва ҳар ерда фақат пластик картангиздаги жорий даромадингиз билан узвий боғлиқ бўлади.\nОвердрафтнинг бошқа кредитлардан яна бир фарқи шундаки, кредит олиш мижознинг тўловга қобилиятини тасдиқловчи кўплаб ҳужжатларни тақдим этиш асосида амалга ошади. Овердрафтни эса паспорт нусхаси ва иш ҳақи тўғрисидаги маълумотнома билангина олиш имконияти мавжуд.\nЯна бир муҳим фарқ шуки, оддий кредитни ёпишингиз янгисини олишингизга кафолат бўла олмайди. Овердрафт эса қарзингизни қайтаришингиз билан яна тикланади. Тушунарлироқ қилиб айтганда, 100 минг сўмлик овердрафтдан, дейлик, 50 минг сўмини ишлатиб, уни фоизлари билан қайтариб берган бўлсангиз, яна 100 минг сўмлик овердрафтдан фойдалана оласиз.\nКредитлар узоқ муддатга берилади ва қатъий жадвал асосида тўланади. Овердрафтни эса банк билан шартномага мувофиқ, қисқа муддатда (одатда 30-60 кунда) қайтариш керак. Шунингдек, кредитлар суммаси катта бўлади, офердрафт эса пластик карточкангизга келиб тушадиган маблағга мос равишда берилади. Ўзбекистонда овердрафт миқдори, юқорида эслатганимиздан, ўртача иш ҳақининг 3 баробаридан ошмаслиги керак. Қолаверса, бошқа кредитлардан фарқли ўлароқ, овердрафтни гаров таъминотисиз олиш мумкин.\nОвердрафтнинг ўзига хос “хавфли” жиҳатлари ҳам бор. Бу унинг жозибадорлиги ортидан келиб чиқадиган турли мажбуриятлардир. Овердрафтни олиш осонлиги, белгиланган суммани тўлиқ ёки қисман ишлатиш, фақат фойдаланилган сумма учунгина фоиз тўлаш имконияти сизни шунчалик мафтун этадики, вақт ўтган сари унга қандай кўникиб қолганингизни билмай қоласиз.\nАксарият ҳолларда олинган қарз учун фоиз суммаси унчалик катта бўлмайди. Чунки овердрафт қисқа муддатларга берилади. Бу қулайликлари учун унга талаб юқори бўлади ва мижозларнинг уни таклиф этган банкка садоқатини оширади.\nЛекин ҳамма банкларда ҳам овердрафт кредитининг фоизи паст бўлавермайди. Айниқса, банк тизими яхши ривожланмаган мамлакатларда бу ҳолат яққол кўзга ташланади. Шунга қарамай, талаб юқори бўлгани учун мижоз овердрафтга боғланиб қолаверади.\nГаров таъминоти талаб этилмагани сабабли овердрафтдан фойдаланиш шартлари ҳам жуда қаттиқ қўйилади. Бу шартларни бузиш эса чўнтакни “титратадиган” сезиларли жарималар тўлашга сабаб бўлади.\nАгар овердрафтнинг плюс ва минусларини тарозига солиб кўрсак, ҳар қандай ҳолатда у қарз олувчига ҳам, банкка ҳам фойдали эканига гувоҳ бўламиз. Пулга зарурат туғилганда мижоз таниш-билишларидан қарз кўтармай, ҳар доим банкнинг пулларидан фойдаланиш имкониятига эга бўлади. Банк эса ушбу хизматни тақдим этиш орқали ишончли кредиторга ва берган пули қайтиши таваккалчилигини кескин камайтиришга эришади.


Қозоғистон: Карим Масимовнинг уйидан 17,2 млн доллар топилган\nҚозоғистон Миллий хавфсизлик қўмитаси собиқ раисининг уйи тинтув қилинганида катта миқдорда нақд пул, қимматбаҳо соатлар, тилла қуймалар ва ноёб буюмлар аниқланган. Карим Масимов пора сифатида олгани айтилаётган 2 млн доллар хориждан қайтарилган, кўчмас мулклари ва автомобиллари хатланган; яқинларидан 5,1 млн доллар мусодара қилинган.\nКарим Масимов / Фото: Deutsche Welle\nҚозоғистон миллий хавфсизлик қўмитаси қўмитанинг собиқ раиси Карим Масимов устидан тергов жараёни бўйича айрим маълумотларни эълон қилди.\n2016 йилгача Қозоғистон бош вазири бўлган, 2016–2022 йилларда мамлакат Миллий хавфсизлик қўмитасини бошқарган Карим Масимов 2022 йил январидаги намойишлар фонида давлатга хиёнатда айбланиб қамоққа олинган эди.\nҚўмита хабарига кўра, Масимов ва бошқа шахсларга нисбатан давлатга хиёнат, ҳокимиятни зўрлик билан эгаллаб олишга тайёргарлик кўриш ва мансаб ваколатларидан четга чиқишда гумон қилиниб, жиноят иши бўйича тергов давом этмоқда. Тергов давомида Масимовнинг ҳаракатларида кўплаб коррупция белгилари ҳам аниқланган.\n“Мамлакатимиз ишбилармон доиралари ва хорижий субъектлардан кўчмас мулк, қимматбаҳо совғалар, жумладан, маданий бойликларни, катта миқдордаги маблағларни ноқонуний равишда олиш ҳолатлари ҳужжатлаштирилган. Хусусан, Масимов ёпиқ шартномалардан бири бўйича МХҚ раиси лавозимида хорижий давлат вакилларидан 2 миллион АҚШ доллари миқдорида пора олгани юзасидан тергов ҳаракатлари олиб борилмоқда. Ушбу маблағларнинг Ҳонконгдан Қозоғистон Миллий банкига қайтарилиши таъминланди”, дейилади қўмита расмий сайтида эълон қилинган баёнотда.\nТаъкидланишича, Карим Масимов бош вазирлик даврида бизнес тузилмаларининг биридан пойтахтда жойлашган, қиймати қарийб 2,5 миллиард тенге бўлган ҳашаматли меҳмон уйи ва ер участкаси олгани юзасидан ҳам тергов бошланган.\nҚўмита маълумотига кўра, собиқ амалдор ҳибсга олинганидан сўнг 2022 йил январ ойида ушбу меҳмон уйидан 17,2 миллион АҚШ доллари миқдорида нақд пул, шунингдек, кўплаб ҳашаматли буюмлар – қимматбаҳо соатлар, тилла қуймалар, ноёб буюмлар ва бошқа кўп нарсалар олиб қўйилган.\nБундан ташқари, гумондорга тегишли 11 та қимматбаҳо бизнес-класс автомашинаси мусодара қилинган.\nШу билан бирга, Карим Масимовнинг Нур-Султондаги иккита ҳашаматли квартираси, Олмаотадаги иккита квартира ва дала ҳовли, шунингдек, Боровое курортидаги кўл бўйида жойлашган 1 гектар ер участкасига ҳибс солинган.\nҚўмита баёнотида Карим Массимовнинг яқинларидан 5,1 миллион доллар мусодара қилингани, шу билан бирга, Масимов ва унинг атрофидагилар томонидан чет элга ноқонуний равишда олиб чиқиб кетилган бундан ҳам йирикроқ маблағларни қидириш, ҳибс солиш ва Қозоғистонга қайтариш бўйича ишлар олиб борилаётгани маълум қилинган. Қайд этилишича, айни пайтда мазкур фактлар бўйича фаол тергов-тезкор тадбирлари ўтказилмоқда.\nРасмий ахборотга Карим Масимовдан олиб қўйилган ҳамда мусодара қилинган нақд пул ва қимматбаҳо буюмларнинг суратлари илова қилинган.


10:27 / 15.08.2017\nҚишлоқ ва сув хўжалиги вазирининг буйруғи (2017 йил 27 июль) билан «Ўзагросервис» акциядорлик жамияти корхоналари томонидан кўрсатилган механизация хизматлари ҳақини тўлаш тўғрисидаги низом тасдиқланди. Бу ҳақда Norma.uz хабар бермоқда.\nҲужжат «Ўзагросервис» АЖ корхоналари томонидан давлат хариди учун пахта ва ғалла етиштирувчи фермер хўжаликлари ва бошқа қишлоқ хўжалиги ташкилотларига кўрсатилган механизация хизматлари ҳақини тўлаш тартибини белгилайди.\nТаъкидлаш жоизки, механизация хизматлари деганда «Ўзагросервис» АЖ корхоналари томонидан фермер хўжаликларига қишлоқ хўжалиги техникалари орқали кўрсатиладиган хизматлар (ер ҳайдаш, экин экиш, ишлов бериш, минерал ўғит солиш, ҳосилни йиғиш, ташиш ва бошқалар) тушунилади.\nҲужжат механизация хизматлари ҳақини тўлаш қуйидаги 4 та манба ҳисобидан амалга оширилишини белгилаб берди:\n• қишлоқ хўжалиги маҳсулотларининг давлат харидини мақсадли молиялаштириш учун Жамғармадан ажратиладиган маблағлар ҳисобига;\n• фермер хўжаликларининг ўз маблағлари ҳисобига;\n• Вазирлар Маҳкамасининг 2012 йил 11 апрелдаги 106-сон қарорига мувофиқ ажратилган бюджетдан ажратиладиган маблағлар ҳисобига;\nМеханизация хизматлари ҳақини тўлаш учун кредит ресурсларини йўналтириш\nЎзагросервис» АЖ корхоналари ва фермер хўжаликлари ўртасида механизация хизматларини кўрсатиш тўғрисида тузилган шартномаларни умумлаштириш асосида кредит ресурслари ажратилади. Шартнома қуйидаги шартларни ўз ичига олиши керак:\n• хизматлар қийматининг 50%и миқдорида мажбурий олдиндан ҳақ тўлаш;\n• механизация хизмати кўрсатилганидан кейин 60 кун мобайнида якуний ҳисоб-китоб қилиш.\nБунда «Ўзагросервис» АЖ корхоналари ҳар ойнинг 3-санасигача хизматлар ҳақини тўлаш учун талаб этиладиган сумма тўғрисидаги маълумотларни ҳар бир фермер хўжалиги кесимида «Агробанк» АЖ филиалларига тақдим этади. Ушбу маълумот асосида кредитлаш нормативларига риоя қилган ҳолда ажратиш учун зарур кредит воситалари ҳажми белгиланади.\nФермер хўжаликларига ажратилган кредит воситалари банклар томонидан тўлов ҳужжатлари асосида «Ўзагросервис» АЖ корхоналарининг махсус маблағлар ҳисобварағига 23210 (23220) ўтказиб берилади.\nҒалла ва пахта ҳосилига якуний ҳисоб-китоб учун ажратилган маблағларни механизация хизматлари ҳақини тўлашга йўналтириш\nҒалла ва пахта ҳосилига якуний ҳисоб-китоб учун ажратилган маблағлар ҳисобидан механизация хизматлари ҳақини тўлаш ҳосил топшириб бўлинганидан кейин амалга оширилади. Жамғарма маблағлари фермерларга тегишли равишда «Ўздонмаҳсулот» АЖнинг 22602-сонли аккредитив ҳисобварақлари, «Ўзпахтасаноат» АЖнинг 23210 (23220) — махсус маблағлар ҳисобварағи орқали тушади.\nФермер хўжаликларининг ҳосил учун 23210 (23220) — махсус маблағлар ҳисобварағига келиб тушган пулларнинг бир қисми Ўзагросервис» АЖ корхоналарининг тўлов талабномалари асосида тижорат банки томонидан кўрсатилган механизация хизматлари ҳақини тўлашга йўналтирилади.\nБунда «Ўзагросервис» АЖ корхоналари механизация хизмати кўрсатиш чоғида ҳар бир фермер хўжалигига хизмат кўрсатишдан олдин, шартномага асосан бажариладиган иш ҳажмини, дебиторлик ва кредиторлик қарзини баҳолаб, бу ҳақда далолатнома тузади. Далолатнома тузмасдан (хизмат ҳақи олдиндан 100 фоиз тўланган ҳолатлар бундан мустасно) хизмат кўрсатиш тақиқланади. Далолатнома иш куни якунида 3 нусхада тузилади. Биринчи нусхаси механизация хизматини кўрсатган «Ўзагросервис» АЖ корхонасига фермер хўжалигига хизмат кўрсатувчи тижорат банкига тўлов талабномаси қўйиш учун берилади («Ўзагросервис» АЖ корхоналари 2 кун ичида тижорат банкларига тўлов талабномаларини топширади). Иккинчи нусхаси фермер хўжалигида қолади, учинчи нусхаси эса «Ўзагросервис» АЖ корхонасида сақланади.\nПахта ҳосили йиғимида эса «Ўзагросервис» АЖ корхоналари «Ўзпахтасаноат» АЖ томонидан тақдим этилган пахта ҳосили учун пул оладиган фермер хўжаликлари тўғрисидаги маълумотни ўрганиб, фермер хўжалиги олиши лозим бўлган маблағлар ҳажмини, механизация бўйича бажарилган ишлар, мазкур хизматлар бўйича мавжуд кредиторлик қарзини, шунингдек тўловга тақдим этилган тўлов талабномалари билан солиштиради. Ушбу маълумот «Ўзпахтасаноат» АЖнинг ҳудудий бошқармалари ва тижорат банкига тақдим этилади.\nМаълумотлар «Ўзпахтасаноат» АЖ томонидан тасдиқланганидан кейин тижорат банкининг ҳудудий бошқармалари шу куннинг ўзида механизация хизматлари ҳақини тўлаш учун ажратиладиган маблағларга буюртма тайёрлайди ва ушбу суммалар «Ўзагросервис» АЖ корхоналарига йўналтирилади.\n11:56 / 15.05.2018\nҚишлоқ хўжалигини ўз вақтида техника билан таъминлаш механизмлари янада такомиллаштирилади\n00:27 / 13.05.2018\nҚишлоқ хўжалиги соҳасида кадрлар тайёрлаш борасидаги камчиликлар белгилаб берилди


13:28 26.07.2019 (Янгиланган 13:30 26.07.2019)\nУкраина хавфсизлик хизмати Одесса вилоятидаги Измаил портида Россияга тегишли Neyma танкерини гўёки Керч бўғозидаги ҳодиса вақтида Украина ҳарбий кемаларини йўлини тўсганликда иштирок этганлиги учун қўлга олди. УХХ ходимлари, ҳарбий прокурорлар ва чегарачилар кемада титув ўтказди ва ҳужжатлар, музокаралар ёзувлари ва борт журналларини мусодара қилишди. Шунингдек, экипаж аъзоларини сўроқ қилишди.\nСиёсий эксперт Владимир Джаралла бўлиб ўтган ҳодисани Украинанинг амалдаги президенти Владимир Зеленскийни ноқулай вазиятга қўйишга уриниш деб ҳисоблайди.\n“Бунда илгари Порошенко билан ҳокимият тепасига келган ва беш йил давомида мамлакатни бошқарган кишиларнинг қўли бор. Уларнинг мақсади – Зеленскийга муаммолар яратиш ва Россия билан мулоқот ўрнатишга қаратилган ҳар қандай уринишни тўхтатиб қолиш. Улар ҳеч ким қандай ҳал қилишни билмайдиган қўшимча муаммолар туғдиришга уринишмоқда”, - деди у Sputnik радио эфирида.\nУнинг фикрига кўра, танкер қўлга олиниши Зеленский жамоаси учун ўзига хос синов бўлган.\nҲозирда Украина қўлга олган танкердаги денгизчилар қўйиб юборилган ва Россияга етиб келишди. Денгизчиларга нибатан ҳеч қандай айблов қўйилмаган. Кема Измаил портида ашёвий далил сифатида олиб қолинган.


“Қирғизистонга қайтиш ниятим йўқ”\n23 октябр 2021, Тошкент вақти: 02:24\nҚирғизистонлик меҳнат муҳожирларига кўра, Россия фуқаролигини олиш уларни маҳаллий ҳуқуқ-тартибот идоралари "ўлжа"сига айланишдан ҳам иҳота қилади.\nКейинги йилларда Россияда бу давлат фуқаролигига эга бўлмаган одамларга иш берилмаётгани сабабли Россия фуқаролигини олишга қизиққан қирғизистонликлар сони тобора ортиб бормоқда.\nРоссия миграция хизматининг ўтган йили тарқатган хабарига кўра, 2008 йилда қарийб 43 минг қирғизистонлик Россия фуқаролигини олган. 2009 йил учун бу борада расмий статистика ҳали эълон қилингани йўқ, бироқ қирғиз матбуоти бу кўрсаткич бугунги кунда 48 минг кишига етгани ҳақида ёзмоқда.\nБир неча йилдан буён Россияда ишлаб юрган Қамбар Пусуровнинг айтишича, қирғизистонликлар томонидан Россия фуқаролигини олиш 2007 йилдан бошлаб кўпайган:\n- Одамлар фуқароликни вақт шуни тақозо қилгани учун қабул қилишди. Ўзинглар биласизлар, 2007 йил 1 январидан Россия фуқаролигига эга бўлмаган одамларга бозорларда иш бермай қўйишди. Одамлар Россия фуқаролигини ўша йилдан кўпроқ ола бошладилар, деди Қамбар Пусуров.\nАйрим мустақил кузатувчилар Россия фуқаролигини олган қирғизистонликларнинг кўпчилиги Қирғизистонда иш ўринлари яратилгач, ўз ватанига қайтишига умид билдирмоқдалар. Уларга кўра, бугунги кунда қирғиз ҳукумати ҳам ўз фуқароларини иш билан таъминлаш учун қатор чора-тадбирларни амалга ошираяпти. Кузатувчилар орадан бир оз вақт ўтгач, бу чоралар ўз натижасини бериши ва қирғизистонликларнинг иш излаб чет давлатларга боришига эҳтиёж қолмаслигига ишонадилар.\nБироқ Россия фуқаролигини олган айрим қирғизистонликлар бу борада бошқача фикрдалар.\nҲозирда Россия фуқаролигини олиб, жамоат транспорти ҳайдовчиси бўлиб ишлаётган Дилшод Қирғизистонга қайтмоқчи эмас.\n- Қирғизистонга қайтиш ниятим йўқ. Бу ердан паспорт олиб, Россия фуқароси бўлиб ишлаяпмиз. Бу ерда Россия фуқароси бўлса, яхши ойлик берилади. Бизнинг Қирғизистонда ҳеч нарса қолмади, давлат фақат еяпти. Қирғизистон фуқароларига ҳеч нарса йўқ, дейди Дилшод.\nУнинг айтишича, бугунги кунда Россияда хам маошлар миқдори озайган, бироқ:\n- Аввал одамлар 15 минг ойлик олаётган бўлса, ҳозир 10 минг бўлиб қолди. Шу сабабли кўпчилик “иш йўқ”, “маошлар озайиб кетди” деб қайтиб кетишаяпти, кўпчилик эса уларнинг ўрнига Россияга ишлагани келяпти, дейди Дилшод.\nУ Қирғизистонга қайтганлар ҳам ишсизликдан зериккач, яна Россияга қайтишига шубҳа қилмайди.\nЭслатиб ўтамиз, Россия ҳукумати 2008 йилда Марказий Осиё давлатларидан келаётган меҳнат муҳожирлари учун ажратилажак квотани деярли 1,5 баробарга озайтиришини маълум қилган. Бу ҳол 2009-2010 йилларда ҳам сақланиб қолди.\nБундан ташқари, сўнгги йилларда Россияда бу давлат фуқаролигига эга бўлмаган одамларнинг ишга жойлашиши қийинлашгани айтилмоқда.\nБироқ қирғиз расмийлари шу кунда ҳам Россияга ишга кетаётган фуқароларнинг сони озаймаганини, айни пайтда Россияда ишга жойлашиш учун бу мамлакат фуқаролигига эга бўлишга эҳтиёж йўқлигини таъкидламоқдалар.\nҚирғизистон меҳнат, миграция ва аҳолини иш билан таъминлаш вазири Айгул Рисқуловага кўра, бугунги кунда Россияда қонунан ишга жойлашган Қирғизистон фуқаролари сони ҳам ортган:\n- Муҳожирларимизнинг сони бугунги кунда 250-300 минг ўртасида. Ўзингиз биласиз, миграция масаласи доимий ўзгаришда бўлиб туради. Шу сабабли бир кунда аниқ сонларни айтиш қийин. Айни пайтда қонуний тарзда ишга ўрнашганларнинг сони ҳам ошган. Масалан, Россияда ишлаётган меҳнат муҳожирларини олсак, агарда 3-4 йил аввал қонун доирасида ишга жойлашган муҳожирларнинг сони 50 мингдан ошмаган бўлса, бугунги кунда уларнинг сони 200 минг кишига етди, деди Айгул Рисқулова.\nМаълумотларга кўра, Қирғизистонда меҳнатга лаёқатли фуқароларнинг 8 фоизи ишсиз. Улар сафига ҳар йили мактаб ва олийгоҳларни битирган 60 мингга яқин ёшлар ҳам қўшилмоқда. Уларнинг аксарияти турмуш шароитидан келиб чиққан ҳолда чет давлатларга ишлашга кетишга мажбур бўлаяпти.


Super Sunday! Икки марказий учрашув ҳақида барча фактлар\n11:40 / 05.11.2017\nАнглия премьер-лигасининг 11-туридан ўрин олган якшанба кунги учрашувлар катта байрамга айланиши кутилмоқда. Сабаби чемпионлик учун кураш олиб бораётган бир йўла тўрт жамоа бугун ўзаро жуфтлик бўлиб ҳисоб-китоб қилиши кутилмоқда. Tribuna.Uz 2017 йилнинг энг футболли якшанбаси марказий ўйинларидаги қизиқарли фактларга эътибор қаратди.\nБошланиш вақти: 19:15 (Тошкент вақти билан)\nТрансляция: UzReport TV, Матч! Футбол 1\nХосеп Гвардиола шогирдлари Англия премьер-лигаси ташкил қилинганидан буён энг яхши старт олган жамоага айланиб бўлди. 10та учрашувда 28 очко, 35та гол ва тўплар нисбатидаги 29 плюс кўрсаткични шу кунга қадар бирор-бир инглиз жамоаси кўрсата олмаганди. «Арсенал» эса АПЛ доирасидаги сўнгги 5 учрашувнинг 4тасида ғалаба қозонди ва биргина «Уотфорд»га имкониятни бой берди. Қайсидир маънода жамоа юксак спорт формасига кириб олган.\n«Манчестер Сити» «Арсенал»га қарши барча мусобақалардаги сўнгги 9 учрашувнинг бор-йўғи биттасида ғалаба қозонган (4 дуранг, 4 мағлубият). Ўша ғалаба ҳам ўтган мавсумда кузатилган. Умуман олганда АПЛ доирасида бу икки жамоа 40 марта рўбарў келган бўлиб, шундан фақатгина 7 учрашувда «шаҳарликлар»нинг қўли баланд келган. «Арсенал»да 23 ғалаба. 10та учрашувда дуранг қайд этилган.\n«Манчестер Сити» жорий мавсумда ҳисобда олдинда борган 9 учрашувининг барчасида ғалаба қозонган. «Арсенал» эса ютқазиб турган учрашувларда ғалаба қозониш (3 марта) ва кўп очко (9 очко) тўплаш бўйича етакчи саналади.\nТео Уолкотт «Этиҳад» стадионида гол киритиш бўйича (3та гол) «Арсенал»нинг бошқа исталган футболчисидан яхшироқ натижага эга.\nСерхио Агуэро «Манчестер Сити»нинг «Арсенал»га қарши барча мусобақалардаги сўнгги 7 учрашувида 5та гол киритишга муваффақ бўлган.\n«Манчестер Сити» таркибида янги жароҳат олган ёки дисквалификация қилинганлар йўқ. Винсан Компани ва Бенжамин Менди эса анчадан буён майдонга тушмаяпти ва бу учрашувда ҳам улар ўйнай олишмайди.\n«Арсенал» таркибида эса Шкодран Мустафи, Дэнни Уэлбек, Давид Оспина, Санти Касорла ва Калум Чамберс жароҳати сабаб майдонга туша олмайди. Сиёд Колашинацнинг иштироки эса сўроқ остида қолмоқда.\nБошланиш вақти: 21:30\nЎтган мавсумда «Стэмфорд Бриж»да Моуриньо жамоасини тор-мор келтирган Конте, ўйиндан кейин Моуриньодан талабнома олганди: «бунчалик бизни ерга уриб юборма». Бу мавсумда вазият бошқачароқ ва Моуриньода қайсидир маънода ўтган йилги аламли мағлубият учун ўч олиш имконияти мавжуд.\n«Челси» «Манчестер Юнайтед»га қарши АПЛ доирасидаги сўнгги 15 учрашувнинг фақат биттасида мағлубиятга (9 ғалаба, 5 дуранг) учраган.\n«Манчестер Юнайтед» АПЛ доирасида энг кўп (17 марта) мағлубиятни ва энг кўп голни (66 та гол) айнан «Челси»га қарши учрашувларда қабул қилиб олган. Бошқа бирор-бир АПЛ жамоаси «МЮ»ни бу қадар кўп ранжитмаган.\nУмуман олганда бу икки жамоа АПЛ доирасида барча 25 мавсумда ўйнаб, ўзаро 50 марта тўқнаш келган. Юқорида эслаганимиздек «Челси» 17 учрашувда зафар қучган бўлса, 14 учрашувда «МЮ»нинг қўли баланд келган. 19 учрашувда дуранг қайд этилган.\n«Манчестер Юнайтед» жорий мавсумда АПЛда киритган голларининг 21 фоизини учрашувнинг сўнгги 10 дақиқасида киритган.\n«Манчестер Юнайтед»да захирадан майдонга тушган футболчилар шу кунга қадар 7 гол ва 4та голли узатмани амалга оширишган ва бу борада ҳам АПЛда етакчи бўлиб турибди.\n«Челси» ўнг қанот вакили Виктор Мозес хизматидан фойдалан олмайди. Шунингдек Нголо Кантенинг ҳам иштироки катта сўроқ остида қолмоқда.\n«Манчестер Юнайтед» эса Майкл Кэррик, Маруан Феллайни, Златан Ибраҳимович, Маркос Рохо, Пол Погба ва Жесси Лингард хизматидан фойдалан олмайди. Бу футболчиларнинг барчаси жароҳат олган.


Британиялик ўсмир дронлар пойгасида ғолиб чиқиб, 250 минг доллар ютиб олди\n17:32 / 14.03.2016\nДубай шаҳрида британиялик 15 ёшли ўсмир Люк Банистер ва унинг жамоаси Тornado X-Blades Banni-UK бутун дунёдан келган вакиллар иштирокидаги дронлар мусобақасида ғолиб чиқди ва 250 минг доллардан иборат мукофотга эга чиқди.\nThe Verge нашрида ёзилишича, World Drone Prix номли бу мусобақада Люкнинг дрони бошқа 150дан ортиқ иштирокчиларнинг дронларини ортда қолдирган ҳолда маррага биринчи бўлиб келган. Иккинчи ўринни турнир аввалида асосий фаворит сифатида қаралган маҳаллий жамоа Dubai Dronetek эгаллаган.\nБу йилги турнир аввалги йиллардагидан кўра кўпроқ қизиқишларга сабаб бўлди. Дубайдаги бу турнирнинг мукофот жамғармаси 1 млн долларни ташкил этади.\nКейинги чемпионат 2016 йилнинг 17-22 октябрь кунлари давомида ўтказилади.


Аллоҳ суйган бандалар: Тавба қилиш (3)\nBy Камолиддин Иноятуллоҳ on 06/27/2019 АЛЛОҲНИНГ СУЮКЛИ БАНДАЛАРИ МАҚОЛАЛАР\nИмрон ибн Ҳусойн разияллоҳу анҳу ривоят қилади: “Зинодан ҳомила орттирган Жуҳайна қабиласилик бир аёл Расулуллоҳ саллаллоҳу алайҳи ва саллам ҳузурларига келиб: «Эй Аллоҳнинг элчиси, мен ҳад (шаръий жазо) қўлланиладиган иш қилиб қўйдим. Мени жазоланг», деди. Пайғамбар саллаллоҳу алайҳи ва саллам аёлнинг валийсини чақириб: «Бунга яхшилик қилиб, ҳолидан хабар олиб тур. Ҳомиласини туққач, ҳузуримга олиб кел», дедилар. Аёлнинг валийси шундай қилди. Расулуллоҳ саллаллоҳу алайҳи ва саллам аёлнинг (аврати очилиб кетмаслиги учун) кийимларини маҳкам боғлашга ва тошбўрон қилиб ўлдиришга буюрдилар. Сўнг ўзлари аёлга жаноза ўқидилар. Умар разияллоҳу анҳу: «Эй Расулуллоҳ, сиз унга жаноза ўқийсизми, ахир у зино қилган-ку?» деган эди, Расулуллоҳ саллаллоҳу алайҳи ва саллам: «Бу аёл Мадина аҳлидан етмиш кишига тақсимланса етадиган даражада тавба қилди. Аллоҳ азза ва жалла учун ўз жонини қурбон қилган бундан кўра афзалроқ бирор кишини биласанми?!» дедилар” (Муслим ривояти. Нававий шарҳи, 11/204).\nАбдуллоҳ ибн Аббос разияллоҳу анҳумодан ривоят қилинган ҳадисда келишича, Расулуллоҳ саллаллоҳу алайҳи ва саллам бундай дедилар: “Агар одам боласи бир водий олтинга эга бўлса, икки водий олтинга эга бўлишни хоҳлайверади. Унинг оғзини тупроқ тўлдиради (яъни, ўлгунича мол-дунёдан тўймаган одамнинг оғзини вафот этгач қабр тупроғи тўлдиради). Ким Аллоҳга тавба қилиб, тоат-ибодатга қайтса, Аллоҳ унинг тавбасини қабул қилади” (Бухорий (“Фатҳ ал-Борий”, 11/253), Муслим (Нававий шарҳи, 7/139) ривояти).\nАбу Ҳурайра разияллоҳу анҳудан қилинган ривоятда айтилишича, Расулуллоҳ саллаллоҳу алайҳи ва саллам бундай деганлар: “Аллоҳ таоло икки киши ҳолидан кулади. Улардан бири иккинчисини ўлдирган бўлса ҳам, ҳар иккиси жаннатга киради. Бири Аллоҳ йўлидаги жангда қатл қилинади. Кейин қотилнинг тавбасини Аллоҳ қабул этиб Исломга ҳидоят қилади ва у ҳам (Аллоҳ йўлида жанг қилиб) шаҳид бўлади” (Бухорий (“Фатҳ ал-Борий”, 6/38), Муслим (Нававий шарҳи, 13/36) ривояти).\nСафвон ибн Ассол разияллоҳу анҳу ривоят қилган ҳадисда Расулуллоҳ саллаллоҳу алайҳи ва саллам дедилар: “Кунботар тарафда эни қирқ (ёки: етмиш) йил масофачалик бўлган бир эшик бор. Аллоҳ азза ва жалла осмонлару ерни яратган кун бу эшикни тавба учун очиб қўйган, уни то қуёш кунботар тарафидан чиқмагунига қадар беркитмайди” (Термизий ривоят қилиб, ҳасан саҳиҳ деган).\nАбдуллоҳ ибн Масъуд разияллоҳу анҳудан ривоят қилинган ҳадисда Расулуллоҳ саллаллоҳу алайҳи ва саллам бундай дедилар: “Жаннатнинг саккиз эшиги бор: ундан еттитаси ёпиқ ва биттаси қуёш то кунботар томондан чиқмагунича тавба учун очиқдир” (Абу Яъло ва Табароний ҳасан санад билан ривоят қилган).\nАбу Ҳурайра разияллоҳу анҳу Расулуллоҳ саллаллоҳу алайҳи ва салламдан ривоят қилишича, у зот дедилар: “Хато қилсангиз ва гарчи хатоларингиз осмонга етган бўлса ҳам тавба қилсангиз, Аллоҳ тавбаларингизни қабул қилади” (Ибн Можа ривояти, 2/1419. Ҳайсамий “Завоид”да санадини ҳасан деган).\nAvvalgi maqolaЕтти ҳикоят: Учинчи ҳикоят (6)\nKeyingi maqola Убудият рисоласи (8): Аллоҳни таниган мўмин бандалар


Қозоғистонлик ўқувчилар халқаро география олимпиадасида учта медални қўлга киритдилар\n16 Август 2021 08:00\nNUR-SULTAN. Kazinform - Қозоғистонлик ўқувчилар география бўйича халқаро олимпиадада (IGEO -2021) битта олтин, битта кумуш ва битта бронза медалини қўлга киритди, деб хабар беради Kazinform Таълим ва фан вазирлиги матбуот хизматига таяниб.\nОлимпиада 10-16 август кунлари Туркиянинг Истанбул шаҳрида онлайн тарзда ўтказилди. Интеллектуал мусобақада дунёнинг 46 мамлакатидан 200 ўқувчи иштирок этди.\nОлимпиадада Республика фанлар олимпиадаси ғолиблари, Ақтўбе, Чимкент ва Қизилорда шаҳарларидан тўрт нафар ўқувчи қатнашди. Терма жамоани мусобақага тажрибали ўқитувчи ва мураббийлар тайёрлаган.\nИнтеллектуал беллашув вазифаларини юқори даражада бажарган тўртта қозоғистонлик иштирокчидан учтаси ғолиб бўлди. Рустам Валеев олтин, Тазабек Еркебулан кумуш, Сапарбеков Ерасил бронза медалини қўлга киритди.\nТерма жамоа аъзолари машғулот давомида юқори савияда ишлаган устоз ва мураббийларга миннатдорчилик билдирди.\n«Ишончимиз комилки, бу йил жамоамиз саватини медаллар билан тўлдирамиз. Биз интеллектуал мусобақага бор кучимиз билан тайёргарлик кўрдик. Ўқитувчилар ва мураббийлар туфайли юқори натижаларга эришдик. Бизни доимо қўллаб -қувватлаган мураббийларимиз, ўқитувчиларимиз ва ота -онамиздан миннатдормиз. Халқаро мусобақаларда иштирок этишимиз учун кўп ишларни амалга ошираётган «Дарын«(истеъдод) марказидан миннатдормиз, - дейди олтин медал соҳиби Рустам Валеев.\nҚозоғистон таълим ва фан вазири Асхат Аймағамбетов ўз Fasebook саҳифасида олимпиада ғолибларини табриклади.\n«Олимпиада ғолибларини юқори натижалар билан табриклайман! Бу сизнинг меҳнатсеварлигингиз, билимингиз ва ўзингизга бўлган ишонч натижасидир. Қўллаб -қувватлаган ўқитувчилар, мураббийлар ва ота -оналарга раҳмат. Сиз мамлакатимиз шарафини халқаро миқёсда муносиб ҳимоя қилдингиз. Ўз навбатида, биз медаллар сонини ҳар йили кўпайтириш учун шароит яратишда давом этамиз «, - деб ёзади Асхат Аймағамбетов.\nҚозоғистон таълим ва фан вазири таъкидлаганидек, Президент Қасим-Жомарт Тоқаев халқаро олимпиада ғолибларини қўллаб-қувватлаш бўйича комплекс чора-тадбирлар кўришни топширган. Бу вазифа доирасида вазирлик қонун ҳужжатларига ўзгартиришлар тайёрлади.


Бизга кечиришни ўргатинг, ё Расулуллоҳ! | Muslimaat.uz\nМанзилингиз:Муслимаат»Бош саҳифа»Сийрат»Бизга кечиришни ўргатинг, ё Расулуллоҳ!\nBy Muslimaat.uz on Fevral 10, 2019 Сийрат\n…Макка аҳли Расулуллоҳ соллаллоҳу алайҳи васалламнинг ўзларига ва яқинларига катта зарар етказди. Улар у зот алайҳиссаломни саҳобаларидан жудо этиб, юрган йўлларига тиконлар сочишар ва доим масхара қилишар эди. Ҳатто бир гал сажда қилиб турган ҳолатларида бошларига туянинг ичакларини ташлаб кетишган. Бу ҳол бир ёки икки йил эмас, балки ўн уч йил муттасил давом этди.


Илон Маск CОВИД-19 тестидан ўтди ва иккита қарама-қарши натижани олди - EFFECT.UZ\nИлон Маск CОВИД-19 тестидан ўтди ва иккита қарама-қарши натижани олди\n. 14:40 | 13.11.2020\nЭлон Маск CОВИД-19 тестидан ўтди ва иккита қарама-қарши натижани олди\nTesla ва SpaceX асосчиси Элон Маскнинг айтишича, у CОВИД-19 учун тўртта тезкор синовни ўтказган ва иккита ижобий ва иккита салбий натижаларни олган. Бу ҳақида у ўзининг твиттерида ёзган.\n«Бу қандайдир ақлдан озган фантастика», – дея изоҳ берди ҳодиса ҳақида ишбилармон. Маск бир кунда тўртта синовдан ҳам муваффақиятли ўтганини таъкидлади. Синовлар бир хил ишлаб чиқарувчидан эди ва экспертизаларни ўша ҳамшира ўтказди.\nИзоҳларда, тадбиркор унга ўхшаш нарса юз берган бўлса, бошқа одамларга ҳам бўлиши мумкинлигини таъкидлади. У касалми ёки йўқлигини тушуниш учун у бир нечта лабораторияларда коронавирус борлиги учун ПCР тестини ўтказишга қарор қилди. Унга кўра, натижалар бир кунда тайёр бўлади.\nМаск оддий шамоллаш аломатлари борлигини тан олди, аммо текширувдан ўтишга қарор қилди.\nБаъзи фойдаланувчилар тадбиркорни масъулиятсизликда айблашди. «Илтимос, соғлиқни сақлашнинг энг оғир инқирози пайтида сувни лойқалатишни тўхтатинг. Кўпроқ машиналарни сотиш учун ҳаммаси », деб ёзган @__Кеэнан____ тахаллусли шарҳловчи. Бошқа фойдаланувчилар тезкор текширувлар ҳақиқатан ҳам нотўғри эканлигини таъкидладилар ва Маскга кейинчалик КОВИД-19 га қарши антителларни текшириш учун қон топширишни маслаҳат беришди.\nАввалроқ, Роспотребнадзор Марказий илмий-тадқиқот эпидемиология институти Молекуляр диагностика марказининг мутахассиси Михаил Лебедев ПCР тестини коронавирусни аниқлашнинг энг ишончли усули деб атаган эди. “Афсуски, кўплаб ёлғон ижобий нарсалар мавжуд. Шунинг учун, сиз ҳақиқатан ҳам (коронавирус мавжудлигини) фақат тўғридан-тўғри усул билан кўришингиз мумкин, ва тўғридан-тўғри усул бу ПCР усули », деди у.\nTeglar:COVID-19, SpaceX, Tesla, Элон Маск\nНаманганда эркак ўз сингиллари ва бегона аёлни дўппослади\nВа ниҳоят, Евро-2020нинг барча иштирокчилари маълум бўлди! Венгрия "ўлим гуруҳи" да\n«Манчестер Юнайтед»нинг ҳимоячиси финалсиз қолиши мумкин\nКеча 37 минг дозадан ортиқ вакцина қўлланилди\nЎзбекистонда COVID-21 пайдо бўлгани ростми? Расмийлар изоҳ берди


“Серпiн-2050” лойиҳасига ажратилган грантнинг 50 фоизи вилоятимиз улушида\nСўнгги уч йилда “Серпiн-2050” дастури доирасида ажратилган 11 296та грантнинг 5516таси, яъни 50 фоизига Жанубий Қозоғистон вилояти ёшлари эга бўлишди. Лойиҳада иштирок этишни истовчи ёшлар сони йилдан-йилга ортиб бормоқда. Шу муносабат билан лойиҳа бўйича ажратиладиган грантлар сонини камида 5 мингтага кўпайтириш кўзланмоқда. Вилоят ҳокими Ж. Туймебаев раислигида ўтган селектор йиғилишида вилоят ёшлар сиёсати масалалари бошқармасининг раҳбари Балмаржан Нарбекова шуни маълум қилди.\nЭлимизда ёшларнинг сифатли таълим олишига кенг имконият бераётган “Серпiн-2050” лойиҳаси Элбошимиз Нурсултан Абишулининг топшириғи билан 2014 йилдан буён амалга оширилиб келмоқда. Лойиҳанинг мақсади – ёшларни аҳоли кам жойлашган ҳамда меҳнат кучи оз шимолий ҳудудлардаги олий ва ҳунар-техника ўқув юртларига жойлаштириш ҳамда иш билан таъминлаш. Унда 14 вилоят иштирок этса, улардан 9таси қабулловчи, 5таси эса юборувчи минтақа.\nУшбу лойиҳа доирасида вилоятимиздаги “Ёшлар имконият марказлари” қишлоқ жойлардаги 800га яқин умумий таълим берадиган мактаблар битирувчилари билан учрашувлар уюштирилган. Натижада, педагогик ихтисосликлар бўйича 12 олий ўқув юртига, техника, қишлоқ хўжалиги ва ветеринария ихтисосликлари бўйича 22 олий ўқув юртига 8 мингга яқин талабгордан ҳужжатлар қабулланиб, Ягона миллий тест марказига йўллаган.\n– Элимизда амалга оширилаётган “Серпiн-2050” лойиҳаси ёшларнинг бепул таълим олишига катта имконият беради. Бу дастурнинг сиёсий аҳамиятини туман, шаҳар раҳбарлари яхши тушунган ҳолда тарғибот ишларини жонлантиришлари керак. Шу мақсадда мониторинг ишлари жонлантирилиб, аниқ тавсиялар тайёрлансин, – деди Жансейит Қансейитули.\nЙиғилишга якун ясаган вилоят раҳбари жанубдан шимолга кўчиб борган оилаларнинг болаларини ҳам “Серпiн” лойиҳаси асосида таълим олишга жалб этиб, иш билан таъминлаш масаласини назарда тутишни топширди.\nМ. ЭЛТОЕВА, 2017-09-26, 10:17 233


Кўп қаватли уйларнинг йўлагида талончилик қилувчи шахс ушланди\n11:47 / 21.07.2017\n2017 йил 10 июль куни Мирзо Улуғбек туманида номаълум шахс кўп қаватли уй йўлагида фуқаро Н.нинг бўйнида бўлган баҳоси 3 млн 200 минг сўмлик тилла занжирини талончилик йўли билан эгаллаган. Жабрланувчининг мурожаатидан сўнг, ушбу ҳолат юзасидан Мирзо Улуғбек тумани ИИБ Тергов бўлими Жиноят Кодексининг 166-моддаси 2-қисми “а” банди (талончилик, яъни ўзганинг мулкини соғлиқ учун хавфли бўлмаган зўрлик ишлатиб, очиқдан-очиқ талон-торож қилиш) аломатлари билан жиноят иши қўзғатилган эди.\nШаҳар ИИББ томонидан олиб борилган тергов-тезкор ҳаракатлари давомида мазкур жиноятни муқаддам талончилик жиноятлари содир қилганлиги учун бир неча маротаба судланган Адилов Ҳикматулла Ҳамидуллаевич содир қилганлиги аниқланиб, қўлга олинди.\nҲозирда Адиловга нисбатан “қамоққа олиш” тарзидаги эҳтиёт чораси қўлланилган. Унинг бошқа жиноятларга алоқадорлиги текширилмоқда.\nШу муносабат билан, Тошкент шаҳар ИИББ фуқароларга мурожаат қилиб, кимда-ким мазкур шахсдан жабр кўрган бўлса, 102 телефон рақамига қўнғироқ қилиш ёки яқин орадаги ички ишлар идораларига мурожаат қилишни сўрайди.


Кунлик тузалишлар сони бўйича рекорд натижа қайд этилди\nСоғлиқни сақлаш вазирлиги бугун Ўзбекистонда жами 160 нафар бемор коронавирусдан тузалгани ҳақида хабар берди.\nВазирликнинг маълум қилишича, бугун яна 20 нафар бемор шифо топиб, бугуннинг ўзида 160 нафар бемор соғайди ҳамда кунлик соғайиш кўрсаткичлари бўйича рекорд натижа қайд этилди.\nНавоий вилоятида 14 нафар, Самарқанд вилоятида 4 нафар, Андижон вилоятида 2 нафар, жами 20 нафар бемор соғайиб, реабилитацияга кузатилган.\n«Бу, шубҳасиз, дунёда коронавирус пандемияси авж олиб турган бир пайтда, юртимизда коронавирус инфекцияси тарқалишининг олдини олиш, беморларни муваффақиятли даволаш борасида олиб борилган изчил чора-тадбирларнинг улкан самарасидир.\nЭнг муҳими, тажрибали ва фидойи шифокорларимиз матонат билан коронавирусга қарши курашмоқдалар ва бунинг натижаси – шифо топаётган фуқароларимизнинг кўлами, ўлим кўрсаткичи эса ўта пастлигида намоён бўлмоқда», дейилади хабарда.\nАндижон вилоятида тузалганларнинг 2 нафари ҳам эркак бўлиб (50 ёшли ва 32 ёшли) ушбу вилоятдан (Избоскан ва Балиқчи туманларидан 1 нафардан). Ушбу вилоятда эндиликда соғайганлар сони 177 нафарга етиб, 1 нафар бемор даволанмоқда ва коронавирусдан холи ҳудуд бўлишга яқин турибди.\nБундан аввалроқ Тошкент шаҳридаги тиббиёт муассасаларида жами 140 нафар бемор тузалгани хабар қилинганди.\nШундай қилиб, бугун кун давомида 160 нафар бемор тузалиб, аввалги кунларга нисбатан рекорд қайд этилди. Эндиликда мамлакат бўйлаб коронавирус инфекциясидан жами соғайганлар 3247 нафарга етди.


15 июндан абитуриентларнинг хужжатларини кабул килиш бошланиши керак. Лекин кабул квоталари хали эълон килинмади – Дарё уз Янгиликлар\nГлавная / Жамият / 15 июндан абитуриентларнинг хужжатларини кабул килиш бошланиши керак. Лекин кабул квоталари хали эълон килинмади\n11.06.2019\tЖамият Comments Off on 15 июндан абитуриентларнинг хужжатларини кабул килиш бошланиши керак. Лекин кабул квоталари хали эълон килинмади 466 Показы\nУнга мувофик, абитуриентлар таълим муассасаларига укишга кабул килиш буйича Давлат комиссияси томонидан белгиланадиган олий таълим муассасаларига Давлат хизматлари марказлари ёки Ягона интерактив давлат хизматлари портали оркали хужжат топшириши мумкин. Ушбу олий укув юртлари руйхати хакида 5 кунлик муддатда таклиф Давлат комиссиясига киритилиши лозим.\nДавлат хизматлари марказлари томонидан хужжатлар 15 июндан 15 июлгача абитуриентларнинг доимий руйхатда турган жойидан катъи назар кабул килинади. Бошка олий укув юртларига хужжатлар олий таълим муассасалари кабул комиссиялари томонидан 15 июндан 15 июлгача кабул килинади.\nХушнудбек Худайбердиев уз Telegram-каналида Узбекистонда кабул квоталари качон эълон килиниши буйича саволни уртага ташлади.\n«Келаси хафтадан, яъни 15 июндан бошлаб, бутун республика буйлаб ОТМларга кабул жараёнлари бошланиши керак.\nАммо шундай булса-да, жорий йилги кабул квоталари хозирча тасдикланмади. Вахоланки, кайси ОТМ кайси йуналишга нечта талаба кабул килиши аник булмасдан туриб, кабул жараёнлари бошланмаслигини купчилик билмаса керак. Яъни мабодо кабул квоталари уз вактида тасдикланмаса, унда 15 июнь келган булса хам, абитуриентлардан хужжатлар кабул килинмайди, карор чиккунгача кутилади.\n1998 йилдан буён тахлил килиб курсак, бундай холат 4 марта руй берган. 2004, 2011, 2014 ва 2015 йилларда кабул квоталари кеч тасдикланган ва шу сабабли кабул жараёнлари конунчиликда белгиланган муддатлардан кечикиб бошланган.\nЭнг рекорд даражада кеч тасдикланган кабул квоталари 2011 йилда кузатилган. Ушанда тегишли карор Президент томонидан 4 июль куни имзоланган хамда 20 июнда бошланиши керак булган кабул жараёнларига 2 хафта кечикиб старт берилган.\nАйтганча, утган йили хам битта ОТМ учун кабул жараёнининг кечикиб бошланиш холати кузатилди. Аникроги Жахон иктисодиёти ва дипломатия университетининг кабул квоталари колган ОТМларникидан кечрок – 21 июнь куни тасдикланди ва ушбу ОТМда кабул конунчиликда белгилангандан 1 хафта кечикиб бошланди.\nЖорий йилги кабул квоталари качон тасдикланиши хозирча маълум эмас», дейилади хабарда.\nМаълумот урнида айтиш керакки, 2005 йилдан бошлаб кабул квоталари Президент карори билан тасдикланади. Унгача эса Вазирлар Махкамаси карори билан тасдикланган.\nКуйида эса турли укув йилларида кабул квоталари кайси санада тасдиклангани ва бакалавриат учун кабул квоталарининг сони хакидаги маълумот билан танишишингиз мумкин:\n2018/19 укув йили — 4 июнь (кабул квотаси сони: 69.200)\nИзох: кабул квоталари сони кушимча кабуллар ва узгаришлар эвазига курсатилган ракамлардан купрокни ташкил килган булиши мумкин.\nЯдровий реакторни бузиш ишлари 2025 йилда бошланади ва 2040 йилгача давом этиши кутилмокда. Франциядаги энг …\nЯйра Абдуллаева оламдан утди\nБокс буйича Узбекистон ва Куба терма жамоалари кушма йигин утказиши мумкин


078. Набаъ (хабар) сураси\nМаккада тушган, 40 оятдан иборат\nСура «Амма ятасаа алун» ояти билан бошлангани учун «Амма» ёки «Набаъ» сураси деб номланган. Набаъ «хабар» маъносидадир. Бошқа маккий суралар каби бунда ҳам қиёмат ва қайта тирилиш ҳақида хабар берилади. Расулуллоҳга (соллаллоҳу алайҳи васаллам) ваҳий кела бошлаганида маккаликлар бир-бирларидан қиёмат куни ва ўлгандан кейин қайта тирилиш ҳақида сўрай бошлашган. Уларнинг саволларига жавоб тарзида ушбу сура оятлари нозил бўлган. Сурада Аллоҳ таолонинг қудрати ва азамати ҳақида ҳам сўз боради. У Зотнинг инсонлар манфаати учун борлиқда яратиб қўйган неъматлари, бутун коинот, Еру тоғлар, осмонлару барча мавжудотларни яратган Зотга ўликларни қайта тирилтириш ҳеч бир қийинчилик туғдирмаслиги баён этилади. Қиёмат куни куфр ва ширк эгалари учун тайёрлаб қўйилган дўзах ва ундаги қийноқ-азоблар, қиёмат кунининг даҳшатлари ҳам зикр этилади.\n1. Улар бир-бирларидан нима ҳақда сўрашяпти?\nЯъни Макка мушриклари бир-бирларидан нималар ҳақида сўрашяпти? Пайғамбаримиз Муҳаммад алайҳиссаломга Аллоҳ таолонинг ваҳийлари кела бошлаган пайтларда Макка мушриклари қиёмат кунини, Аллоҳ таолонинг қиёматда барча инсонлар ўлганидан кейин қайта тирилтиришини ёлғонга чиқариб, бу ҳақда бир-бирлари билан кўп савол-жавоб қилиб, талашиб-тортишишарди. Шунда Аллоҳ таоло охирги Пайғамбарига хитоб қилиб айтдики: эй Пайғамбарим, билмаган нарсалари ҳақида тортишиб нима қилишади? Улар ваҳийларимизни, қиёмат кунини ёлғонга чиқариш учун талашиб-тортишиб туришаверсин. Аммо булар ҳақ, тез кунда барига гувоҳ бўлишади. Биз уларни бундан қайта-қайта огоҳлантирган эдик: «Одамлар сиздан қиёмат ҳақида сўрашади. «Бу ҳақдаги маълумот фақат Аллоҳ ҳузуридадир», денг. Қаердан биласиз, балки қиёмат соати яқиндир» (Аҳзоб, 63); «Улар буни ҳали узоқ деб ўйлашади. Биз уни яқин деб биламиз» (Маориж, 6-7).\n2. Улуғ хабар ҳақидаки:\nЎлгандан кейин қиёматда қайта тирилиш ҳақидаги хабар шунчалик муҳим, шунчалик улуғ ва даҳшатлики, уни инсонларнинг баъзилари рост деса, баъзилари ёлғонга чиқаради. Айримлар бунга ишонса, бошқалари ишонмайди. Баъзилари бўлади деса, айримлари бўлмайди, дейди. «Инсон билмаган нарсасининг душмани» деганларидай, куфр ва ширк ботқоғига ботганлар ўз нафсларига хуш келмайдиган ҳамма нарсани инкор қилишади. Охирзамон Пайғамбари сўзларининг таъсирини йўққа чиқариш учун ўзларини қиёмат бўлмаслиги ва инсонларнинг суяклари чириб, йўқ бўлиб кетиши билан овунтирмоқчи, алдамоқчи бўлишади.\n3. бу ҳақда улар тортишишади.\nУлар ўзлари ишонмаганлари, ёлғонга чиқарганлари у ёқда турсин, гапларини исботлаш учун Аллоҳ таоло ҳузуридан ваҳий келиб турган Пайғамбар билан ҳам тортишишга боришади. Аллоҳ таоло мушрикларга таҳдид билан уларнинг қиёматни инкор қилишига жавобан бундай дейди:\n4. Йўқ, яқинда билишади.\nЙўқ, улар тортишиб овора бўлишмасин, яқинда қиёмат келганини ҳам билишади, ўлганларидан кейин ҳаммаларини тирилтириб, ҳашр майдонига тўплашимизни ҳам кўришади.\n5. Яна бир бор йўқ, яқинда билиб олишади.\nЯъни улар қайта тирилиш ҳақида ҳар хил фикрларга бориб юришмасин, қайта тирилиш ҳақдир. Уни инкор қилувчилар тез кунда ишонмаган нарсаларининг оқибати нима бўлишини билиб олишади. Бу Аллоҳ таолонинг қаттиқ таҳдиди ва ваъидидир.\n6. Биз Ерни ёйиб қўймадикми;\nУшбу оятдан бошлаб Аллоҳ азза ва жалла бандалар эътиборини Ўзи яратган ва инсонларга қулайлик қилиб берилган бир неча неъматлари: Ер, ундаги тоғлар, инсонларнинг жуфт яратилиши, уйқунинг роҳат қилиб берилиши, кечаларни парда, кундузларни тирикчилик вақти қилингани, етти қават осмонни тиклаб, унда Қуёшнинг пайдо қилиниши, гиёҳ-дон ва боғларни ўстириш учун осмондан мўл қор-ёмғир ёғдирилиши кабиларни баён этади. Булардан биринчиси, инсонларни Ерга жойлаштирган, яъни Ерни уларга қулай қилиб ёйиқ, текис қилиб қўйилгани. Кўп инсонлар ушбу оятнинг ҳикматига унча эътибор беришмайди. Ҳалбуки, Ер умуман туяқуш тухумидай думалоққа яқин (эллипс шаклида) яратилганига қарамай, Аллоҳ таоло бандаларининг, қолаверса, барча жонзотларининг унда қийналмай яшаши, тирикчилик қилиши, оқизиб қўйилган сувларидан бемалол фойдаланиши учун уни ёйиқ, текис шаклга келтириб қўйган. Одамлар унда деҳқончилик қилиб, экинлар экишади, боғлар қилишади, чорваларини боқишади, уйлар ва шаҳарлар қуриб, унда умргузаронлик қилишади. Бу неъматларнинг инсонларга бериб қўйилишидан мақсад, улар неъматларни тўкис қилиб берган Аллоҳ таолога бандалик қилишсин, Унинг амр-фармонларини бажаришсин, қайтарганларидан четланишсин, ҳамиша Унинг зикрини ва шукрини қилишсин!\n7. ва тоғларни қозиқ.\nЯъни тоғларни Ерга қозиқ қилиб қўймадикми? Ҳақиқатан, тоғларни Ерга қозиқ қилиб маҳкамлаб қўйилгани ҳам Аллоҳнинг бандаларига улкан неъматидир. Синчиклаб қаралса, оятда тоғлар Ер силкинишини қайтарувчи восита сифатида баён қилинган. Ушбу оят ҳикмати Қуръон тушган даврдаги одамларга сирли туюлиши мумкин эди. Ҳазирга келиб замонавий геология фани тоғларнинг Ер қаъридаги қатламлар тўқнашуви ва ҳаракати натижаси эканини исботлади. Икки Ер ости қатлами тўқнашганида уларнинг мустаҳкамроғи пастдан жой олади. Тепадан ўрин олган қатлам бурмалар ҳосил қилади. Кейинчалик у ердан тоғ тепаликлари «пайдо» бўлади. Пастдаги қатлам Ер остида пастга қараб ўз ҳаракатини давом эттиради. Тоғларнинг бу хоссалари илмий китобларда бундай баён қилинган: «Тоғ тизмалари кўп ва зич бўлган қитъаларда тоғларнинг Ер илдизига кириб бориши кузатилган». Қуръоннинг ушбу оятида тоғлар пайдо бўлишида учрайдиган бу кўриниш қозиқларга ўхшатилмоқда. Ҳам Ер ости, ҳам Ер устида жойлашган тоғлар Ер қатламларини мустаҳкамлайди, магмалар ҳаракатини чеклайди. Шу тариқа, тоғлар худди михлардек икки қатламни тутиб туради. Тоғларнинг бу хоссаси фан тилида «изостатика» деб аталади. Олимлар тоғларнинг магма (Ер остидаги чўғсимон суюқ мода, лава) устида ҳаракат қилишини, Ернинг тупроқ таркиби соғлом бўлиши ва силжиш, зилзилаларнинг олдини олишга хизмат қилишини аниқлашган.\n8. Ва сизларни жуфт қилиб яратдик.\nЯъни сиз – инсонларни ҳам Аллоҳ таоло жуфт-жуфт қилиб яратган. Бу ҳам Аллоҳ азза ва жалланинг улуғ неъматларидан саналади. Дунёдан тоқ ўтишнинг қийин ва азоблигини тасаввур қилинг, Парвардигорнинг яратиш ҳикматига эътибор қаратинг: У борлиқдаги ҳамма нарсани ўз жуфти билан яратган: кеча ва кундуз, зулмат ва ёруғ, иссиқ ва совуқ, ҳидоят ва залолат, эркак ва урғочи, мусбат ва манфий, яхши ва ёмон, гўзал ва хунук ва ҳаказо. Ҳатто яқин-яқингача илм кишилари бўлинмас деб ҳисоблаб келишган атом ҳам икки заррага: протон ва нейтронга бўлиниши аниқ бўлди. Худди шу каби Аллоҳ таоло инсон наслини ҳам жуфт ҳолда, эркак ва аёл қилиб яратди. Аллоҳ таоло айтади: «Ер ундирадиган нарсалардан, уларнинг ўзларидан ва яна улар билмайдиган нарсалардан иборат барча жуфтлар яратганга тасбеҳ айтишади» (Ёсин, 36); «Эй инсонлар, сизларни бир жондан яратган, ундан жуфтини яратиб, икковидан кўплаб эркак ва аёлларни тарқатган Парвардигорингиздан қўрқинглар!» (Нисо, 1); «У сизларни бир жондан яратган, таскин топиши учун ўша жондан жуфтини вужудга келтиргандир» (Аъроф, 189).\n9. Ва уйқунгизни сизларга роҳат қилдик.\nАллоҳ таоло инсонларга кундалик машаққат-чарчоқлардан кейин дам олиб, роҳатланишлари учун уйқу неъматини бериб қўйди. Оятдаги «субатан» сўзи «кесиш» маъносидадир, яъни уйқунгиз сизни дунё ташвишларидан кесиб, холи қилади, баданларингизга роҳат ва хотиржамлик беради. Уйқу нафсоний ва ҳиссий қувватларнинг ҳаракатлардан дам, ором олишидир. Уйқу кучни қўзғотади, баданни турли чиқиндилардан тозалайди, ҳужайраларни янгилайди. Ҳозирги тиббиёт олимлари ҳам рисоладагидай ухлаганда инсон тиниқиб дам олиши, тана аъзоларининг фаоллиги яхшиланиши, модда алмашинуви яхши кечишини исботлашди. Уйқу шунчалик бебаҳо неъматки, инсон овқат емай ҳафталаб, ҳатто ойлаб яшаши мумкин (бир вақтлар Тинч уммонида кемасидан узилиб, қайиқда қолиб кетган тўрт рус денгизчиси қирқ тўққиз кун овқатсиз яшаган), аммо уйқусиз уч кундан нарига ўтолмайди.\n10. Ва кечаларни либос-парда қилдик.\nАллоҳ азза ва жалла айтяптики, Биз кечани инсонларга бир либос, парда каби қилдик. Кийим одамни иссиқ-совуқдан ва бошқа ташқи таъсирлардан ҳимоялайди, уятли (аврат) жойларини бошқалар назаридан тўсади. Худди шу каби Аллоҳ яратган кеча ҳам айрим бандаларнинг турли гуноҳ ва ёмонликларини жамиятдан яшириб туради. Кечасидаги уйқугина танага роҳат бағишлайди, кундузги уйқу фақат ланжлик, карахтликка сабаб бўлади. Қолаверса, тиниб-тинчимайдиган инсонлар тугамай қолган иш-юмушларини битирмоқчи бўлиб зир югуришаверади, фақат тун бўлгандагина тақдирга тан бериб, хонадонларига кириб кетишади. Ҳориб-чарчаб уйқуга ётаётганларнинг кўп бор: «Яхшиям, Аллоҳ кечасини бериб қўйган, акс ҳалда одамлар сира тинчимасди», деган гапларини ҳам эшитгансиз.\n11. Ва кундузни тирикчилик вақти қилдик.\nАллоҳ таоло кундузларни тирикчилик, турмуш кечириш, касб-ҳунар омили этиб, аҳли-аёлининг нафақасини таъминлаш, ризқ излаш воситаси қилиб яратган. Ҳақиқатан, эрта тонгда яшаб турган уйингиздан ташқарига бир назар солинг. Ҳамма қаёққадир шошаётган: биров мактаби ё олийгоҳига ўқишга, бошқаси корхонасидаги ишига, яна бири деҳқончиликдан хабар олиш учун даласига, кимдир тижорати учун бозор ё дўконига − хуллас, ҳамма бирор юмушига отланган. Чунки уйқудан дам олиб турган инсонларни кун ёришиши билан Аллоҳ буюрганидай ҳаёт кечириш, ибодатлар қилиш ҳаракати кутиб туради.\n12. Тепангизга етти маҳкам осмонни тикладик;\nАллоҳ таолонинг бандаларига ато этган неъматларидан яна бири улар устига осмонни етти қават қилиб тиклаганидир. Аллоҳ таоло бундай марҳамат қилган: «(Эй инсонлар,) Аллоҳ ер юзидаги ҳамма нарсани сизлар учун яратган. Кейин осмон тарафга юзланиб, уни етти осмон қилиб ростлади. У ҳамма нарсани билувчидир» (Бақара, 29). Бунинг замирида ҳам алоҳида ҳикмат, қулайлик, инсонларга марҳамат ётади. Қуръони Каримнинг бу мўъжизасини орадан ўн тўрт аср ўтибгина инсонлар кашф этишга муяссар бўлишди. Олимлар атмосфера қатламлари ҳақидаги маълумотларни ўрганиб чиқиб, унинг қат-қат жойлашган етти қатламдан иборатлигини аниқлашди. Ҳар бир қатлам бошқасидан аниқ хусусиятлари билан ажралиб туради. Бу хоссаларга уларнинг табиий хусусиятлари, босим ва таркибидаги газларни келтириш мумкин.\n13. ва нури ёрқин чироқни пайдо қилдик.\nАллоҳ таолонинг инсонларга ато этган неъматларидан яна бири Унинг осмонда улкан ёритқич ва иссиқлик манбаи Қуёшни яратиб қўйганидир. Қуръони Каримда бундай марҳамат этилади: «У кеча ва кундузни, Қуёш ва Ойни яратган Зотдир. Уларнинг ҳар бири фалакда сузиб юради» (Анбиё, 33); «Қуёш ўз қароргоҳи сари сайр қилади» (Ёсин, 38). Агар Қуёш бўлмаганида Ер юзида инсонлар, ҳайвон-қушлар яшай олармиди, ўсимлик ва дарахтлар ўсармиди? Ундан чиқаётган иссиқлик бўлмаганида ҳаммаёқ қаҳратонга айланиб, жамики жонзот ҳалок бўлиб кетмасмиди? Энди бир фикр юритинг: олимлар тахминича, тўрт миллиард олти юз миллион йилдан буён бетиним нур сочиб турган Қуёш ҳам бошқа коинот жисмлари каби доимий ҳаракатда экан. У бир сонияда йигирма чақирим тезликда Вега юлдузлар туркуми сари ҳаракат қиляпти. Қуёшда ҳар сонияда 584 миллион тонна водород моддаси гелийга айланмоқда. Олиб борилган тадқиқотларга кўра, ундаги водород миқдори Қуёшнинг яна беш миллиард йил порлаб туришига етарлидир. Шундай маҳобатли, ўта муҳим ва мўъжизакор Қуёш ўз-ўзидан пайдо бўлмаган, уни ҳар нарсага қодир Аллоҳ азза ва жалла яратган.\n14. Қат-қат булутлардан мўл сув туширдик:\nАллоҳ таоло берган неъматларнинг яна бир муҳими Ерга мўл-кўл ёғинларни ёғдириб, сувни сероб қилиб қўйганидир. Кўплар осмонда булут пайдо бўлиши билан ёғин келди, деб ўйлайди. Аслида бундай эмас: булутлар ҳам жуфт ҳолда қатлам-қатлам бўлиб қўшилгандан кейингина ёғин ёғади. Булутларнинг хоссаларини ўрганган олимлар ҳайратланарли хулосага келишди. Ёмғирли булутларнинг пайдо бўлиш жараёни эса кўчиш, қўшилиш, кичик булутлар қўшилиши билан катта булутнинг ички итариш кучи ортиши каби босқичлардан ўтади. Атмосферанинг салқинроқ қатламларига етган булутда сув томчи кўринишида тўпланади. Ниҳоят ёмғир, дўл ва бошқа хил ёғин сифатида ерга туша бошлайди. Аллоҳ таоло айтади: «Аллоҳ шундай Зотки, шамолларни юбориб, булутларни қўзғайди, уни осмон бўйлаб хоҳлаганича ёяди ва уни бўлак-бўлак қилгач, орасидан ёмғир чиқишини кўрасиз» (Рум, 48); «Аллоҳнинг булутларни ҳайдашини, сўнгра уларни бирлаштиришини, сўнгра уларни устма-уст қалаштиришини кўрмадингизми? Кейин орасидан ёмғир чиқаётганини кўрасиз. У осмондаги булутлардан сув ёғдириб, уни Ўзи хоҳлаганига етказади ва хоҳлаган одамларидан бошқа тарафга буриб юборади» (Нур, 43).\n15. дон ва гиёҳларни ўстириш учун;\nАллоҳнинг осмондан ёғин ёғдириши Ерда инсонлар ризқланиши учун дон-дун, мева, сабзавотларни, чорвалари учун турли ўт-ўланларни ўстириш учундир.\n16. ва сердарахт боғларни.\nҲатто сердарахт боғлар ҳам Аллоҳ таоло юборган сувга ҳамиша муҳтож бўлади. Агар бир-икки ой ёғин бўлмаса, барча экин, дарахтлар қурийди, ҳалок бўлади. Буни зироат, боғбонлик ишлари билан машғул кишилар жуда яхши билишади. Қуръони Каримда келганидек: «Ерда бир-бирига ёнма-ён, бўлак-бўлак пайкаллар, узумзор боғлар, экинзорлар, шохлаган-шохламаган хурмолар бўлиб, (ҳаммаси) бир сув билан суғорилади. Биз уларни бир-биридан мазали қилиб қўямиз. Бунда оқил қавмлар учун, албатта, далиллар бордир» (Раъд, 4). Юқорида зикр этилган тўққиз нарсани яратиш, бунга қодирлик, уларни мукаммал ва мустаҳкам яратилгани буюк Яратувчининг чексиз илми, ҳикмати ва қудратига далолат, Унинг қайта тирилтиришга қодир эканига қатъий исботдир.\n17. Ҳақиқатан, Ажратадиган кун муайян бир вақтдир.\nЯъни ушбу қиёмат куни Ер кураси яратилганидан то унда ҳаёт тугагунга қадар вақт оралиғида яшаган махлуқотлар тўпланиши учун белгиланган кун, муайян бир муддатдир. Қилинган амалларга савоб ва жазо ўша кунда олинади. У куннинг «явмул фасл» (ажратадиган кун) деб аталиши боиси, Аллоҳ таоло қиёмат куни барча махлуқлари орасини ажратиб, ажрим қилади.\n18. Сур чалинган кунда тўп-тўп бўлиб келасизлар.\nЯъни ажратадиган кун Исрофил алайҳиссалом сур чаладиган кундир. Ўша куни инсонлар қабрларидан чиқиб, ҳисоб қилинадиган жой – Ҳашр майдонига тўп-тўп, жамоат-жамоат бўлиб келишади.\n19. Осмон ёрилиб, эшиклари очилади.\nЯъни қиёмат куни осмон бўлиниб-ёрилиб кетади, ундан фаришталарнинг тушиб келишлари учун эшиклар ва йўллар очилади. Аллоҳ таоло айтади: «Булутли осмон ёрилиб, фаришталар тушириладиган кунни эсланг!» (Фурқон, 25).\n20. Тоғлар ҳам тўзитилиб, саробга айлантирилади.\nЯъни тоғлар ҳам парчаланиб, тўзғитиб юборилади, улар ҳаводаги чанг-тўзон каби бўлиб қолади, кўрган киши уни сароб, деб ўйлайди. Аллоҳ таоло бундай дейди: «Ер ларзага келади, тоғлар титилиб, тўзонга айланади» (Воқеа, 4-6); «Улар сиздан тоғлар ҳақида сўрашса: «Парвардигорим уларни сочиб юборади», денг» (Тоҳа, 105).\n21. Дўзах пистирма бўлади;\nЯъни дўзах гуноҳкорларни тутиб қоладиган пистирма жойидир. Инсон душманини пистирмада қўлга тушириш учун пойлаб турганидек, дўзах ҳам қалби касал, куфр ва ширкка ботган кимсаларни кутиб туради ва қўлга туширгач, ўз домига тортиб кетади.\n22. ҳаддан ошганларнинг қайтар жойидир.\nҲамиша гуриллаб олов ёниб турадиган, қаттиқ азоблайдиган дўзах ҳаддан ошганлар қайтадиган жойдир. Ҳаддан ошганлар эса Аллоҳ таоло оятларини ёлғонга чиқарган, қиёмат куни, ўлгандан кейин қайта тирилиш, ҳисоб-китобга ишонмаган золим ва мутакаббир кимсалардир.\n23. Унда кўп асрлар қолишади.\nБундай осийлар дўзахда абадул-абад, мангуга қолишади. Улар абадий жазога, қийноқ-азобларга гирифтордирлар. Уларни ҳеч ким, ҳеч нарса Аллоҳ таолонинг азобидан, жазосидан қутқариб қола олмайди.\n24. Улар у ерда салқинни ва ичимликни тотишмайди;\nДўзахда унинг чидаб бўлмас иссиғидан асровчи бирор салқин жойни топиш имкони йўқ, чанқоқни босадиган на яхна ичимлик, на салқин ҳаво − шабада бўлади.\n25. фақат қайноқ сув ва йиринг;\nЯъни ташналикдан қийналиб ётган дўзахийларнинг ичимлиги фақат иссиқ сув ва йиринг-зардоб бўлади. Аллоҳ таоло айтади: «Унинг рўпарасида дўзах туради. Унга йиринг сувидан берилади. Уни ютмоқчи бўлади-ю, ўтказолмайди. Унга ҳар томондан ўлим келади-ю, ўлолмайди. Унинг ортида янада оғир азоб бордир» (Иброҳим, 16-17). Олов ҳароратидан юрак-бағри ёниб, ўзини ҳар томонга уриб ётган, бир ҳўплам муздай сувга зор бўлиб турган дўзахийга ичгани қайноқ сув ва яралардан оқиб турган йиринг-зардоб берилса, бундан ҳам ортиқ қийноқ, жазо бўладими?!\n26. муносиб жазо шудир.\nЯъни буларнинг ҳаммаси дўзахийларнинг қилмишларига яраша муносиб жазодир. Уларнинг дунё ҳаётида қилган ишлари ҳам фақат ёмонлик эди. Гуноҳ ишларни қилишса-да, тавбага шошилишмасди. Куфр ва ширк разолатидан кечишолмасди. Пайғамбар келтирган нарсаларга ишонмай, ёлғон санашарди. Энди жазо ҳам шунга яраша жуда қаттиқ, ёмон бўлади.\n27. Чунки улар ҳисоб-китобга ишонишмасди.\nЯъни дўзахийлар ёмон амал ва қабиҳ ишларни бемалол, қўрқмай қилишаверарди. Чунки улар савобдан умид узишган, ҳисобдан қўрқишмас, қайта тирилишга ишонишмас эди.\n28. Оятларимизга ишонмай, ёлғон дейишганди.\nДўзахийлар Аллоҳ таолонинг ваъдониятига (яккалигига), нубувватга (пайғамбарликка), қайта тирилишга далолат қилувчи Қуръон оятларини ёлғонга чиқаришар эди. Ҳақни инкор этиб, пайғамбарларни ёлғончи дейишар эди. Энди ана шу гумроҳ кимсалар барча қилмишлари учун муносиб жазоларини тўлиғича олишади.\n29. Ҳар бир нарсани ҳисоблаб-ёзиб қўйганмиз.\nАллоҳ таоло бандаларининг барча ишларини, ҳатто ўй-хаёлларигача яхши билади. Чунки Унинг итоаткор фаришталари инсонларнинг бирор қилмишини қолдирмай, ипидан-игнасигача мунтазам ёзиб борган. Аллоҳ таоло ҳеч кимга зулм қилмайди, котиб фаришталар битиб қўйганига мувофиқ ҳукм қилади. Агар яхши амал бўлса – мукофот, ёмон амал бўлса – жазо беради. Аллоҳ таоло айтади: «Бу кунда ҳар бир жон ўзи қилган иш-амали билан жазоланади. Бу кунда зулм қилинмайди» (Ғофир, 17).\n30. (Эй кофирлар,) энди тотинглар, сизларга азобдан бошқасини бермаймиз.\nЯъни эй иймонсизлар, мана, сизлар ёлғонга чиқарган қиёмат куни етиб келди. Энди ўзингиз танлаган разолат йўлининг азобларини тотаверинглар! Қилмишларингиз, куфр ва ширкингиз учун абадий дўзахда қоласизлар. Тортаётган азобингизни янада кучайтираверамиз. Мангу азоб-қийноқлар ичида дод-вой солиб қолаверасизлар. Абдуллоҳ ибн Амр: «Дўзах аҳли ҳақида бунддан кўра шиддатлироқ оят тушмаган», деганлар.\n31. Тақводорларга, албатта, ютуқ бордир:\nШундан кейинги оятларда тақводор (Аллоҳдан қўрқадиган) кишилар учун тайёрлаб қўйилган турфа неъматлар ҳақида сўз боради. Тақволи кишилар қиёматда, албатта, ютуқ билан тақдирланишади. Куфр ва ширк аҳли қиёматда қаттиқ азоблар қаршисида нима қиларларини билмай, ҳасрат-надоматда қолган бир пайтда иймонли кишиларнинг мукофоти нақд: улар Аллоҳ таолонинг кўз кўриб, қулоқ эшитмаган ажойиб туҳфаси – жаннат боғларига мушарраф бўлишади. Чунки бунга Аллоҳ таолонинг бундай ваъдаси бор эди: «Улар остидан анҳорлар оқиб турувчи мангу жаннатларга киришади. Уларга у ерда хоҳлаган нарсалари бор. Тақводорларни Аллоҳ шундай мукофотлайди» (Нахл, 31).\n32. боғлар ва узумзорлар;\nЖаннат шундайин бемисл боғлар ва узумзорларки, буларнинг қиёси, ўхшаши йўқдир. Ундаги мева ва узумларни кўрган жаннатийлар «Буларни дунёда ҳам кўрган эдик», дейишади-ю, меваларидан тотиб кўргач, уларнинг олдин кўрганларидан ҳам лаззатли, ширин ва тенгсиз эканига гувоҳ бўлишади. Аллоҳ таоло айтади: «(Эй Муҳаммад,) иймон келтирган ва яхши ишлар қилган одамларга хушхабар берингки, уларга остидан анҳорлар оқиб турувчи жаннатлар бордир. Уларга жаннат меваларидан ризқ қилиб берилганида: «Бу меваларни аввал ҳам еган эдик-ку!» дейишади. Зеро, бир-бирига ўхшаш мевалар ва покиза хотинлар берилади ҳамда улар жаннатда абадий қолишади» (Бақара, 25).\n33. бўйга етган тенгқур қизлар;\nЖаннатийларга бериладиган неъматларнинг яна бири ёши тенгдош бокира қизлардир. Улар «чодирларда асралувчи ҳурлардир» (ар-Раҳмон, 72). Анас ибн Молик (розияллоҳу анҳу) Расулуллоҳнинг (соллаллоҳу алайҳи васаллам) бундай деганларини келтиради: «Меърож кечасида жаннатнинг лаъл, кўк забаржад ва қизил ёқутдан бўлган чодир билан ёпилган Байдах деган жойига кирдим. Чодир ичидагилар менга: «Ассалому алайка ё Расулаллоҳ», дейишди. Шунда мен Жаброил алайҳиссаломдан: «Эй Жибрил, бу қандай нидо бўлди?» деб сўрадим. «Улар чодирларда асралган ҳурлардир, сизга салом бериш учун Парвардигорларидан изн сўрашди, уларга изн бўлди», деди Жаброил алайҳиссалом. Кейин улар: «Биз эрларидан рози бўлувчи аёллармиз, ҳеч қачон ғазабланмаймиз, биз бу ерда абадий қолувчилармиз», дейишди» (Имом Термизий ривояти). Жаннат хотинлари ҳайз ва нифос каби зоҳирий нажосатлардан, бадхулқлик ва итоатсизлик каби ботиний айблардан пок бўлишади. Жаннатда ўлим йўқ, унда ҳаёт абадийдир.\n34. ва шароб тўла қадаҳлар бордир.\nЖаннат аҳлига асли кумушдан бўлган, дур, ёқут ва маржонлар билан безатилган қадаҳларда шароб тутилади. Бу шароб асло маст қилмайди, меъдага тегмайди, бошни оғритмайди, ичган сари роҳат беради. Қуръони Каримда бундай зикр этилади: «Унинг муҳри мушкдандир. Мусобақа қилувчилар шу йўлда мусобақалашишсин» (Мутоффифин, 26).\n35. У ерда беҳуда ва ёлғон сўзлар эшитишмайди.\nЖаннатийлар унда фойдасиз, беҳуда ва ёлғон сўзларни эштишмайди. Чунки жаннат омонлик, роҳат-фароғат жойидир. Унда бирор беҳуда нарса, ноқислик йўқдир.\n36. Булар Парвардигордан мукофот ҳисобидандир.\nАллоҳ таоло Ўз ваъдасига биноан, яъни яхшиликларнинг савобини бир неча баробар ошириши ва ёмонликларни кечириши билан тақводорларни иймонлари ва солиҳ амалларига кўра мукофотлайди, фазли билан юқорида саналганларни уларга ато этади. Иймонли ва тоатли бандаларига олий мукофот ва буюк марҳамат улуғ Парвардигорнинг ҳузуридандир.\n37. У осмонлару Ер ҳамда улар орасидаги ҳамма нарсанинг меҳрибон Парвардигоридир. Унга ҳеч ким сўзлай олмайди.\nРаҳмати билан ҳамма нарсаларни қамраб олган меҳрибон Зот, Еру осмонлар ўртасидаги нарсаларнинг ягона Яратувчиси бўлмиш Аллоҳ таоло ҳузурида ҳеч ким сўзлашга қодир ҳам, ҳақли ҳам эмас.\n38. Ўша кунда Руҳ ва фаришталар сафланиб туришади. Раҳмон изн берган ва ростгўйлардан ўзга ҳеч ким сўзлай олмайди.\nАллоҳ таолонинг нақадар улуғлиги қиёмат куни халойиққа очиқ-ойдин билинади. Ҳатто даража ва мартабалари баланд бўлган Руҳ, яъни Жаброил алайҳиссалом ҳам, саф тортган фаришталар ҳам ўша куни гапира олишмайди. Улар фақат икки шарт билан гапира олишади. Биринчиси, Аллоҳ таоло шафоатга изн берса. «У кун келганида бирор жон гапирмайди, фақат Унинг изни билан гапиради» (Ҳуд, 105). Иккинчиси, изн берилган шафоатчи ҳақ ва рост гапиради. Шафоатга сазовор бўлган киши эса дунёда тўғри сўзни, яъни «Ла илаҳа иллаллоҳ»ни айтган бўлиши лозим.\n39. Ўша кун ҳақдир, Парвардигорига қайтишни истаган ҳар ким имкон топа олади.\nФаришталар саф тортиб турадиган, Парвардигор изнисиз ҳеч ким сўзлай олмайдиган куннинг келиши муқаррар ва шак-шубҳасиздир. Ким ўша кунда нажот топишни истаса, Парвардигорнинг марҳаматига олиб борадиган йўлни танласин. Бу йўл ҳақ иймон ва солиҳ амаллар йўли, ҳидоят йўлидир. Парвардигорига қайтишни хоҳлаган, албатта, имкон топа олади. Гумроҳ ва мутакаббир кимсаларгина Ҳақ йўлни тан олмайди, унга юришни истамайди ва ўша куни энг хор ва абгорлардан бўлади.\n40. Биз сизларни яқинда, албатта, келадиган азобдан огоҳлантирдик. У кунда инсон икки қўли юборган нарсани кўради ва кофир: «Қанийди, тупроққа айлансам!» дейди.\nАллоҳ таоло айтяптики, Биз сизларни яқинда бўлажак азобдан, яъни қиёмат кунидаги азобдан огоҳлантирдик. Мушрик ва кофир кимсалар қанчалик ёлғонга чиқармасин, қиёматнинг бўлиши муқаррар! Унинг қандай тўсатдан содир бўлганини ҳатто сезмай қолишади. Аллоҳ таоло хабар берганидай: «Улар қиёмат кунини кўришганида дунёда жуда оз – гўё чошгоҳ ё асргача тургандек бўлишади» (Нозиот, 46). Қиёмат куни ҳар бир инсон ҳаётлик пайтида қилган барча яхши-ёмон амалларини кўради. Қуръони Карим ваъда қилганидай: «Ҳар бир жон қилган яхши амаллари келтирилганини кўрадиган, ёмон амаллари ўзидан жуда узоқ бўлишини истайдиган кундан сақланинг» (Оли-Имрон, 30).\nЯна айтиляптики, қиёмат куни инсон икки қўли билан қилган амаллари учун ҳисоб беради. Чунки инсон хоҳ солиҳ, хоҳ ёмон ишлар бўлсин, дунё ҳаётида қилган аксари амалларини икки қўли билан бажаради. «Тафсири Насафий»да ҳам шу ҳақда баён этилган.\nҚиёматнинг азоб ва даҳшатларини кўрган иймонсизлар бир-бирларидан қасос олиб, сўнг тупроққа айланиб кетадиган ҳайвонларни кўргач: «Кошки, мен ҳам тупроқ бўлиб кетсам, кошки, одам бўлмасам», деб орзу қилади. Ибн Касир зикр қилганларидек, қиёмат куни шохсиз ҳайвонларга шохли ҳайвонлардан қасос олиб берилади. Кейин улар тупроққа айлантириб юборилади. Кофир кимса азобдан қутулиш учун ҳатто ана шу ҳолатни ҳам орзу қилиб қолади. Пайғамбаримиз Муҳаммад алайҳиссалом бундай деганлар: «Қиёмат куни ҳақдорларга ҳақларини мутлақо адо этасиз. Ҳатто шохсиз ҳайвонга шохли қўйдан қасос олинади» (Имом Термизий ривояти).


Мексикада террорчилар зарарсизлантирилди\nМексика ҳуқуқ-тартибот органлари чоршанба кечқурун "Аэро-Мексико" ширкатига тегишли йўловчи учқични олиб қочганликда гумонланаётган олти шахсни ҳибсга олди.\nМексика ички ишлар вазирлигининг билдиришича, олиб қочилган Боинг-737 учқичи пойтахт Мехико аэропортига қўндирилган.\nУчқични олиб қочганлар Боливия фуқаролари бўлиб, улар Мексика президенти билан учрашувга рухсат берилмаса, учқични портлатиб юбориш билан пўписа қилганлар.\nҲуқуқ-тартибот идоралари ходимлари учқич бортига кириб, уларни қўлга олишга муваффақ бўлди. Учқич бортида 104 йўловчи бўлган.


«ҚАЧОНГАЧА ЎЗИМИЗГА ЎЗИМИЗ ГАПИРАМИЗ?» - Ўзбекистон овози газетаси\nЎзХДП Марказий Кенгашидаги семинарда ана шу савол муҳокама марказида бўлди\n«Тараққиёт стратегияси» марказида «Электорат орасида партия дастурий мақсад ва вазифаларининг тарғиботини олиб боришда сиёсий технологиялардан самарали фойдаланиш» мавзусида сиёсий ўқув ўтказди. Унда жорий йилда бўлиб ўтадиган сайловларга жиддий тайёргарлик кўриш, партия тизимидаги ходимларнинг сиёсий билими ва маданиятини ошириш масалалари хусусида сўз юртилди.\n— Биз тарғибот-ташвиқот ҳақида кўп гапирамиз, сиёсий ўқувлар ўтказамиз, — деди Ўзбекистон ХДП Марказий Кенгаши раиси ўринбосари Меҳрожиддин Дархонов. — Аммо кўпчилик партия ходимлари ҳамон бу тушунчаларнинг мазмун-моҳиятини чуқур англаб етгани йўқ. Партия ходимларининг сиёсий ва нотиқлик кўникмалари талаб даражасида эмаслиги, ўз фикрини эркин баён эта олмаслиги тарғибот-ташвиқот ишлари сифатига жиддий таъсир кўрсатмоқда. Шу боисдан бу мавзуга қайта-қайта мурожаат этишга, ўқувлар ўтказишга тўғри келмоқда.\nПартиямиз ғоя ва дастурларини кенг жамоатчилик вакиллари орасида тўғри ва тушунарли тилда тарғиб қилишимиз керак. Аммо партиямиз ташкилотлари томонидан ўтказилаётган тадбирларда аксарият ҳолларда бир хил одамлар, ташкилотнинг ўзида ишлаётган ходимлар, фаоллар ва депутатлар иштирок этишади. Бошқача айтганда, бу билан ўзимизнинг ғоямизни ўзимизга тарғиб қилаяпмиз. Ҳеч ким нотиқ бўлиб туғилмайди. Қобилиятни юзага чиқариш учун тинмай ҳаракат қилиш, изланишдан тўхтамаслик керак. Партиямиз ходимлари, тарғиботчиларимизга шу ҳақиқатни тушунтиришимиз зарур.\n— Бугун ҳаммамиз ислоҳотларга дахлдорлик ҳисси билан яшашимиз лозим, — деди ЎзХДП Марказий Кенгаши раиси ўринбосари Мақсуда Ворисова. — Шу жиҳатдан қараганда, сиёсий партияларнинг жамиятдаги фаоллиги ошишига эҳтиёж сезилмоқда. Бу кўпроқ тадбир ўтказиш, узундан-узоқ маърузалар қилиш дегани эмас, албатта. Бирор ҳудуддаги ечимини кутаётган масалани ҳал этиш, бунда партия ва депутатнинг ҳиссаси борлигини кўрсатиб бера олиш даркор.\n— Биринчи қабул қилинган маълумот инсон онгига осон сингади, — деди Ўзбекистон ХДП Марказий Кенгаши масъул ходими Равшан Хомитов. — Шу боис маърузачи ўн беш дақиқа давомида нутқини якунига етказиши шарт, кейин тингловчиларда диққат сусаяди. Аудиторияга етказилаётган ҳар бир маълумот ишончли манбалардан келтирилиши мақсадга мувофиқдир. Шунингдек, маърузачи ўз имижига эга бўлиши зарур. Йиғилган одамлар билан тенг, ҳамдард, ҳамфикр бўлиб суҳбатлашиш талаб этилади. Фанда хабардорлик имижи деган тушунча мавжуд. Бунинг маъноси шуки, йиғилганлардан кўра кўпроқ маълумотга эга эканлигингизни кўрсата олиш яхши самара беради.\nСеминарнинг иккинчи қисмида иштирокчилар гуруҳларга бўлинган ҳолда сайловга оид технологиялар бўйича интерактив мушғулотлар ўтказди.


Бразилия олий суди WhatsApp мессенжерига қўйилган тақиқни бекор қилди\n09:25 / 20.07.2016 3512\nФото: Top Trending List\nБразилия олий федерал суди вакили Рикарду Левандовски мамлакат ҳудуди бўйлаб WhatsApp мессенжерига қўйилган тақиқ бекор қилинганини маълум қилди. UOL портали маълумотига кўра, бу қарор мессенжер хизматига эгалик қилувчилар томонидан берилган апелляция оқибатида қабул қилинган.\n"Дастур фаолияти тикланди, сўз эркинлиги тамойиллари ва коммуникация қонунчилиги бу дастур фаолиятини таъминлайди", деган Левандовски.\n19 июль куни Бразилиянинг Рио-де-Жанейро штати судьяси Даниэл Барбоза мамлакатнинг телефон операторларига полиция тергови учун маълумот тақдим этишдан бош тортган WhatsApp мессенжерини блоклаб қўйиш ҳақида кўрсатма берди.\nҚайд этиш керакки, бу Бразилияда суднинг 12 ой ичида тўртинчи марта алоқа операторларига бутун мамлакат бўйлаб WhatsApp мессенжерини тўсиб қўйиш бўйича қарори бўлди.\nБундан олдин 2015 йилнинг декабрида ҳамда 2016 йилнинг февралида ва майида шундай қарорлар қабул қилинганди. Ҳар сафар апелляция асосида тақиқ бекор қилинган.


Фитр садақаси араб тилида “садақа” сабабига изофа қилиниб “Садақат ул-фитр” деб номланади. Яъни фитр (ҳайит) кунинг тонги ушбу садақани вожиб бўлишига сабаб бўлади. Шунга кўра фитр куни тонг вақтда туғилган болага ҳам фитр садақаси вожиб бўлади. Тонгдан кейин туғилган болага эса вожиб бўлмайди. Тонг вақти вафот бўлган кишидан фитр садақаси соқит бўлади, тонгдан кейин вафот қилган кишидан фитр садақаси соқит бўлмайди. Шунингдек, тонг вақтида нисоб миқдоридаги мулкка эга бўлса, унга фитр садақаси вожиб бўлади. Тонгдан кейин ёки тонгдан олдин эга бўлиб, тонг вақтида эга бўлмаса вожиб бўлмайди.\nХуллас, фитр садақасининг маъноси фитр кунининг тонги сабабли вожиб бўладиган садақадир.\nФитр садақаси закот фарз бўлишидан олдин, рамазон рўзаси фарз бўлган йили суннат билан собит бўлган вожиб амалдир.\nعن ابن عمر قال : ”فرض رسول الله صلى الله عليه وسلم زكاة الفطر صاعا من تمر أو صاعا من شعير على العبد والحر والذكر والأنثى والصغير والكبير من المسلمين وأمر بها أن تؤدى قبل خروج الناس إلى الصلاة“ متفق عليه\nАбдуллоҳ ибн Умар розияллоҳу анҳудан ривоят қилинади: “Расуллуллоҳ соллалоҳу алайҳи ва саллам фитр закоти хурмодан бир соъ, арпадан бир соъ миқдорида мусулмонлардан қулга ҳам, ҳурга ҳам, эрга ҳам, аёлга ҳам, кичикка ҳам, каттага ҳам фарз қилдилар. Уни одамлар намозга чиқишидан олдин адо этишга амр қилдилар”. Имом Бухорий ва Имом Муслим ривоят қилади.\nРасуллуллоҳ соллалоҳу алайҳи ва саллам ушбу ҳадиси шарифда фитр садақасини вожиб қилиб, унинг миқдорини таъйин қилди. Фитр садақаси Расуллуллоҳ соллалоҳу алайҳи ва саллам замонларида инсонлар одатда таомланадиган ва уларнинг кўпининг уйида топиладиган хурмо ва арпадан экани баён қилинди. Ўша вақтларда буғдой жуда ҳам кам истеъмол қилинган, деярли бўлмаган.\nФақиҳларимиз мазкур ва бошқа ҳадисларни жамлаб фитр садақаси буғдой, буғдойдан олинадиган ун ва талқондан ва майиздан ярим соъ, хурмо ёки арпадан бир соъ бериш киши бошига вожиб бўлади дейди. “Соъ” бир идиш бўлиб, ўша вақтнинг ўлчов бирлиги бўлган. Бир соъ Абу Ҳанифа ва Ироқ фақиҳларининг эътибрида 3.800 граммга тенгдир. Ёки мазкурларнинг қийматини бериш жоизлигига ҳанафий уламолар иттифоқ қилганлар.\nФитр садақасининг ҳикмати.\nАбдуллоҳ ибн Аббос розияллоҳу анҳудан ривоят қилинади: “Расуллуллоҳ соллаллоҳу алайҳи васаллам фитр закотини рўзадор учун беҳуда гап-сўз ва ҳаракатлардан покланиш ва мискинлар учун таомланиш бўлиши учун фарз қилдилар. Ким уни намоздан олдин адо қилса, у мақбул закот бўлади. Ким уни намоздан кейин адо қилса садақалардан бир садақа бўлади”. Абу Довуд ва Дорамий ривоят қилади.\nУшбу ҳадиси шарифдан фитр садақасини адо қилинишда садақани савобини топиш билан биргаликда иккита ҳикмат ва фойда кўзда тутилиши маълум бўлади.\nБиринчи ҳикмати ва фойдаси фитр садақаси рамазон рўзасини хато ва камчиликлардан поклайди. Шунинг учун Вакеъ ибн Жарроҳ “Рамазон ойининг фитр садақаси худди намознинг саҳв саждасига ўхшайди. Намознинг вожиб амали тарк бўлган вақтда саҳв саждаси намозни тўғрилагандек, фитр садақаси рўзанинг камчиликларини тўғрилайди” -дейди. Лекин бирор узр билан рўза тутолмаган кишилар ҳам, рўза тутиш вожиб бўлмаган ёш болаларга ҳам фитр садақасини бериш вожиб бўлади.\nИккинчи ҳикмати ва фойдаси ҳайит кунида камбағал ва мискинлар, етим ва бечораларни хурсанд қилиш, уларнинг очликларини кетказиб, ҳақиқий байрам кайфиятини уларга беришдир. Шунинг учун ҳам фитр садақасини ҳайит куни тонг вақтида бериш вожиб бўлади. Аммо, рамазоннинг аввалида, олдиндан берса жоиз. Ҳайит намозидан кейинга қолдирмаслик керак. Намоздан кейинга қолса ҳам соқит бўлмайди. Ҳаттоки, зиммасига вожиб бўлгандан сўнг инқирозга учраб камбағал бўлгандан кейин ҳам фитр садақа соқит бўлмайди. Лекин закот зиммаси вожиб бўлгандан кейин нисобни баъзиси ёки ҳаммаси ҳалоқ бўлса закот соқит бўлади.\nФитр садақасида мана шундай икки улуғ ҳикмат ва фойда бор экан. Гўёки фитр садақа билан рўзанинг қабул бўлишига йўл очилаяпди. Шунинг учун баъзи улуғларимиз баъзи кишиларга шаръий ҳукм эътиборидан фитр садақа вожиб бўлмасада, лекин уни ҳикмат ва фойда кўп бўлгани учун фитр садақани адо қилмоқ зарурийдир дейди.\nШунинг учун ҳам Шофеъий мазҳабида фитр садақани вожиб бўлиши учун нисоб шарт қилинмади. Садақаи фитр беришга қодир бўлса вожиб бўлади.\nФитр садақаси вожиб бўлиш шартлари.\n1. Ҳур бўлиш.\nФитр молявий ибодатлардан бўлгани учун ҳур бўлмаган кишиларга вожиб бўлмайди. Чунки қулнинг мол-мулки бўлмайди. Балки, қул хожасининг мулки бўлади. Ана шу хожасига хизмат қилиб турган қулнинг фитр садақасини бериш хожасига вожиб бўлади.\n2. Мусулмон бўлиш.\nФитр садақаси ибодат ва у билан қурбат (савоб) ҳосил бўлади. Ибодатларни тўғри бўлиши учун ният лозим. Ният эса фақат мусулмон кишидангина дуруст бўлади. Мусулмон бўлмаганларнинг нияти тўғри бўлмайди ва нияти тўғри бўлмагани учун ибодат бўлмайди.\n3. Нисоб миқдоридаги мулкка эга бўлиш.\nФитр садақаси молявий ибодат бўлгани учун маълум бир миқдордаги мол-мулкка эга кишига вожиб бўлади. Фақир ва мискинларга вожиб бўлмайди.\nАбу Ҳурайра розияллоҳу анҳудан ривоят қилинади: “Расуллуллоҳ соллалоҳу алайҳи васаллам садақа бойликни орқасидан вожиб бўлади” –деди. Имом Аҳмад ривоят қилади.\nРасуллуллоҳ соллалоҳу алайҳи ва саллам ушбу ҳадиси шарифда фитр садақни вожиб бўлиши бой бўлган, маълум бир моддий қуввати бор кишига вожиб бўлишини баён қилмоқда. Ислом дини енгил, унинг молявий ибодати ҳам енгил бўлиши керак. Енгил адо қилиниши маълум нисобга эга бўлгандан кейин бўлади.\nФатовои Қозихонда: “Фитр садақасини вожиб бўлиши учун шарт қилинган бойлик закот нисобига ёки аслий ҳожатдан (масканидан, кийиб юрган кийимидан, мебелидан, уловидан ва асбоб-ускунасидан) ташқари нисоб қийматидаги молга эга бўлмоқлик билан бўлади. Фитр садақасининг нисобида молни ўсувчи бўлиши эътиборга олинмайди. Бир ҳовлидан бошқа ҳовли, кийимнинг уч жуфтидан бошқа кийимлари фитр садақасининг нисобида этиборга олинади” -дейилади.\nЗакотни вожиб бўлишида эса фақат ўсувчи моллар 1. тилло, кумуш ва бугунги кундаги муомаладаги қоғоз пуллар. 2. чорво моллари. 3. тижорат ниятидаги моллар нисобга етган бўлиши эътиборга олинади ва қирқдан бир қисми закот бўлади.\nДемак, закот нисоби бошқа, фитр садақасининг нисоби бошқадир. Закот нисоби фақат закот чиқариладиган ўсувчи моллардан ҳисоб қилинади. Фитр садақасининг нисоби эса аслий ҳожатдан (ишлатилиб турган мол-мулкдан) ташқари мол-мулклар ҳам ҳисоб қилинади. Ушбу фитр садақасини нисобига эга кишига ўзининг ва балағотга етмаган фақир фарзандининг фитр садақаси вожиб бўлади. Хотинининг, балағотга етган фарзандининг ва балағотга етмаган бой фарзандининг фитр садақаси вожиб бўлмайди. Лекин мазкурларни фитр садақасини берса адо топади. Шу бойликка эга кишига бошқаларнинг закотини, садақасини ва назрини олмоқ ҳаром бўлади. қурбонлик қилиш ва нафақасиз қолган маҳрам қариндошларнинг нафақасини қилиш вожиб бўлади.\nФитр садақаси закот бериладиган кишиларга бериш билан адо топади.